title: Clash Royale

text: Tavallisessa taistelussa on kaksi pelaajaa vastakkain. Pelissä on aikaa kolme minuuttia ja tarvittaessa minuutin lisäaika. Taistelun voittaa se, jolla on eniten tuhottuja torneja. Jos pelaaja tuhoaa kaikki kolme tornia, hän voittaa heti, vaikka aikaa olisikin vielä jäljellä. Kun pelin voittaa, saa arkun (jos tilaa) ja kultaa. Voitosta saa myös kruunuja kruunuarkkuun.


title: Clash Royale

text: Kaksi vastaan kaksi taistelussa ("2v2") on muuten samanlainen kuin tavallinen taistelu, paitsi että siinä on yhteensä neljä pelaajaa. Taisteluun voi mennä halutessaa klaanilaisen kanssa tai kaverin kanssa. Siihen voi kuitenkin mennä myös pelin arpoman tuntemattoman pelaajan kanssa.


title: Clash Royale

text: Turnauksissa ja haasteissa käytetään erillisiä sääntöjä ("Tournament Rules"). Säännöt määräävät kaikkiin taisteluihin kaikille samat korttitasot, jolloin kaikki pelaajat ovat periaatteessa saman tasoisia. Turnauksia voi tehdä kahdeksannelta tasolta alkaen. Turnauksen tekeminen käytetään jalokiviä, joiden määrä perustuu turnauksen pääpalkinnon mukaan. Turnaukseen pystyy osallistumaan enintään 1000 pelaajaa, mutta vähintään 50 pelaajaa. Osallistujat pelaavat keskenään ja eniten voittoja saanut voittaa pääpalkinnon.


title: Clash Royale

text: Haasteisiin osallistuminen maksaa jalokiviä haasteen tyypistä riippuen. Joskus haasteisiin pääsee myös ilmaiseksi. Haasteissa erikoista on se, että jos häviää yhteensä kolme kertaa, häviää haasteen. Haasteesta saa palkinnoksi arkun, jonka sisältö riippuu haasteessa voitetuista taisteluista. Arkun saa, vaikka ei olisi voittanut yhtäkään peliä.


title: Clash Royale

text: Joulukuun 2016 päivityksessä Clash Royaleen lisättiin klaaniarkku ("Clan Chest"). Klaanin kaikki jäsenet, (lukuun ottamatta pelaajia jotka ovat tulleet arkun kruunujen keräämisen aikana) keräsivät joka viikko kolmen vuorokauden aikana kruunuja yhteiseen arkkuun, jossa on kymmenen vaikenevaa tasoa joihin tarvitsee aina enemmän kruunuja, mutta joista tulee suurempi palkkio. Ajan päätyttyä tai arkun päästyä tasolle 10 kaikki saivat yhtä suuren palkkion. Arkun taso määritteli arkusta tulevien korttien ja kullan määrän. Klaaniarkku poistettiin pelistä huhtikuussa 2018.


title: Clash Royale

text: Maaliskuun 2017 päivityksessä lisättiin klaanitaistelut ("Clan Battle") myöhemmin "2v2". Klaanin jäsenet voivat aloittaa taistelun tavallisen taistelun tapaan. Taistelussa erikoista on se, että siinä on kaksi pelaajaa vastaan kaksi pelaajaa. Kaksi oman klaanin jäsentä ja kaksi toisen klaanin jäsentä. Taisteluun voi myös mennä tuntemattoman pelaajan kanssa kahta muuta pelaajaa vastaan. Taistelun voitosta molemmat voittajat saavat arkun (jos tilaa), kultaa ja kruunuja kruunuarkkuun.


title: Clash Royale

text: Lokakuussa 2017 Clash Royaleen tuli suuri päivitys. Päivitys sisältää uuden pelitilan, "Touchdownin", tehtävät ("Questit") sekä pieniä muita muutoksia. Päivityksessä poistettiin "Free Chestit", jotka korvattiin tehtävillä.


title: Clash Royale

text: Joulukuussa 2017 Suomen 100-vuotissyntymäpäivän kunniaksi Clash Royaleen lisättiin kielivaihtoehdoksi suomen kieli.


title: Clash Royale

text: Huhtikuussa 2018 Clash Royaleen tuli klaanisodat. Samassa päivityksessä klaaniarkku poistettiin pelistä.Clash Royale on saanut ylipäätään melko hyvät arvostelut ja se on ollut vuoden 2016 suosituin mobiilipeli.


title: Clash Royale

text: Peli on voittanut Finnish Game Awards -palkinnon kategoriassa "Vuoden 2016 kotimainen peli".


title: Vannas

text: Vannas on muun muassa seuraavien suomalaisten sukunimi:


title: Tapani Karhu

text: Tapani Karhu (27. heinäkuuta 1943 Kotka – 29. toukokuuta 2013 Helsinki) oli suomalainen toimittaja.


title: Tapani Karhu

text: Vuonna 1965 Karhu aloitti sanskritin opiskelun Helsingin yliopistossa, mutta alkoi pian työskennellä toimittajana. Hän työskenteli Ylen nuorten radion avustajana, kunnes siirtyi tekemään nuorille suunnattuja musiikkiohjelmia televisioon. Hän teki muun muassa ohjelmia "Poppis" (1965–1966) ja "Valmiina, pyörii" (1967). Myöhemmin hän oli mukana Ilkka Sysimetsän päätoimittamassa Stump-nuorisolehdessä ja kirjoitti erilaisista aiheista myös Me Naiset -lehteen. Karhu toimitti myös keittokirjan yhdessä Kati Napan kanssa.


title: Tapani Karhu

text: Karhu tutustui uransa aikana moniin suosittuihin artisteihin ja yhtyeisiin kuten Cliff Richard, Spencer Davis, The Hollies ja Tom Jones.


title: Tapani Karhu

text: Vuonna 2011 Karhulle myönnettiin opetusministeriön ylimääräinen sanomalehtimieseläke.


title: Heikki Vapaatalo

text: Heikki Ilmari Vapaatalo (s. 13. huhtikuuta 1939 Tyrvää) on suomalainen lääkäri ja emeritusprofessori. Hän on ollut farmakologian professori Oulussa, Tampereella ja Helsingissä. Hänen tutkimuskohteenaan on ollut autonomisen hermoston farmakologia, sykliset nukleotidit ja prostaglandiinit sekä lääkehoito ja toksikologia.


title: Heikki Vapaatalo

text: Heikki Vapaatalon vanhemmat olivat rakennusmestari Pentti Vapaatalo ja Aino Lähteenmäki. Vapaatalo kirjoitti ylioppilaaksi Hämeenlinnan lyseosta vuonna 1957. Vapaatalo valmistui lääketieteen ja kirurgian tohtoriksi 1968 ja opiskeli 1970-luvun alussa Saksassa (Hannoverin lääketieteellinen korkeakoulu). Hän työskenteli assistenttina Helsingin yliopistossa 1965–1968, dosenttina 1969–1992, apulaisopettajana 1969–1971. Vuosina 1972–1974 hän oli Oulun yliopistossa apulaisprofessori, vuosina 1975–1992 Tampereen yliopiston biolääketieteen (farmakologian) professori ja 1992–2002 Helsingin yliopiston farmakologian professori.


title: Heikki Vapaatalo

text: Vapaatalo on toiminut peräti noin 50 väitöskirjan ohjaajana. Nuorten tutkijoiden ohjausansioista hän on saanut mm. Maud Kuistilan palkinnon. Laajan tieteellisen toiminnan ohella Vapaatalolla on ollut monipuolinen ura eri organisaatioiden hallintoelimissä ja asiantuntijatehtävissä, mm. Tampereen ja Helsingin yliopistoissa, useissa lääketiedettä ja lääketutkimusta sivuavissa säätiöissä sekä lääke- ja laboratorioalan yhtiöissä.


title: Veikko Hynönen

text:
Veikko August Hynönen (24. elokuuta 1920 Joroinen – 22. helmikuuta 1985 Helsinki)
oli suomalainen shakkitehtävien laatija ja tehtäväshakissa kansallinen tehtävämestari. Hän sai laadinnallisista ansioistaan tehtäväshakin FIDE-mestarin arvon postuumina 1992.


title: Veikko Hynönen

text: Veikko Hynönen oli siviiliammatiltaan poliisi. Hän aloitti shakkitehtävien laatimisen 1940-luvulla. Hänen ensimmäinen tehtävänsä julkaistiin Suomen Sosialidemokraatissa 1950. 1950-luvulla hän tuli mukaan Suomen tehtäväshakillisen yhdistyksen (Suomen Tehtäväniekat) toimintaan. Hän oli yhdistyksen hallituksen jäsenenä 1958–1972. ST:n sihteerinä Hynönen toimi 1958–1962 ja 1971–1972.


title: Veikko Hynönen

text: Laadinnallisten ansioidensa perusteella Hynönen sai 1978 kansallisen tehtävämestarin arvon. Vuonna 1982 Hynönen kirjoitti Matti Myllyniemen kanssa kansainvälisen tehtävämestari Erkki A. Wirtasen tehtäviä esittelevän kokoelman "EAW".Hynöselle myönnettiin Suomen Tehtäväniekkojen 50-vuotisjuhlakokouksessa 9. helmikuuta 1985 shakin ansiomerkki. Hän kuoli vain hieman vajaat kaksi viikkoa myöhemmin 22. helmikuuta 1985 Helsingissä. Hänen viimeinen tehtävänsä ilmestyi "The Problemist"-lehdessä 1986.


title: Veikko Hynönen

text: Veikko Hynönen on laatinut yhteensä 330 shakkitehtävää. Tehtäväniekkana hän oli hyvin monipuolinen laatija ja hänen tehtävätuotantonsa kattaa tasaisesti lähes kaikki tehtäväshakin alat. Hynönen laati mattitehtäviä, apumatteja, itsematteja, lopputehtäviä ja satushakkitehtäviä. Laatijana hän oli kiinnostunut tehtävissään loogisista ideoista ja erilaisista strategisista rakenteista.


title: Veikko Hynönen

text: Timo Kallion mukaan Hynönen laati runsaasti varsinkin niin kutsuttuja loogisia monisiirtoisia mattitehtäviä. Looginen mattitehtävä vaatii toimiakseen vähintään kolme siirtoa. Loogisen tehtävän rakenteeseen kuuluu, että siinä on valkealle koetelma eli houkutussiirto, joka kumoutuu mustan siirtoon, sekä ratkaisun alussa erityinen esitoimenpide. Esitoimen tarkoituksena on esimerkiksi pakottaa mustan nappula epäedulliselle ruudulle (tehtäväshakin terminologiassa puhutaan kyydityksestä).


title: Veikko Hynönen

text: Hynösen tehtävistä huomattava osa on laadittu yhteistyössä toisten laatijoiden kanssa. Hän laati useita tehtäviä mm. Veikko Tammisen (1916–92) kanssa.


title: Veikko Hynönen

text:
Ratkaisu:
1. Rd6 Rc8
2. Rb7 Lb5#


title: Veikko Hynönen

text: Apumattitehtävässä musta alkaa (ellei ole toisin mainittu) ja auttaa valkeaa tekemään mustan kuninkaasta matin.


title: Veikko Hynönen

text:
Hynösellä oli kuollessaan (1985) maailman valiotehtävien kokoelmissa eli FIDE-albumeissa julkaistujen tehtävien perusteella koossa 11,85 albumipistettä. Laadinnan FIDE-mestarin eli tehtäväshakin FIDE-mestarin arvoon vaaditaan 12 albumipistettä. Häneltä julkaistiin vielä postuumina tehtäviä ja hän saavutti FIDE-mestarin arvoon riittävän pisterajan.
Tehtäväshakin FIDE-mestarin arvonimi myönnettiin v. 1992.
Vuoden 2012 pistetilanteen mukaan Hynösellä on koossa albumipisteitä 12,83.


title: Veikko Hynönen

text: Hynösen kuoleman jälkeen Matti Myllyniemi (1920–87) valitsi hänen tehtävätuotannostaan 72 tehtävää tulevaa tehtäväkokoelmaa varten. Myllyniemi ehti kirjoittaa käsikirjoituksen ensimmäisen luonnoksen valmiiksi ja kommentoida tehtäviä. Hän myös korjasi ja paransi joitakin tehtäviä. Työ jäi kesken hänen kuollessaan. Hanketta jatkoivat 1990 Jorma Paavilainen ja Kari Valtonen, jotka toimittivat käsikirjoituksen valmiiksi. Teppo Mänttä tarkasti teokseen valittujen tehtävien virheettömyyden ja tarvittaessa vaihtoi virheelliseksi osoittautuneiden tehtävien tilalle korrekteja tehtäviä. Suomen Tehtäväniekat julkaisi teoksen 1991.


title: Matti Vapaavuori

text: Matti Juhani Vapaavuori (s. 22. toukokuuta 1928 Tampere) on suomalainen lääkäri ja professori.


title: Matti Vapaavuori

text: Vapaavuoren vanhemmat olivat insinööri Bror Isidor Vapaavuori ja Lyyli Amanda Hellgren. Hän avioitui 1954 sairaanhoitaja Lilja Annikki Liimataisen kanssa. Vapaavuori tuli ylioppilaaksi Helsingin suomalaisesta lyseosta 1947 ja valmistui lääketieteen lisensiaatiksi 1954. Lääketieteen ja kirurgian tohtoriksi hän väitteli 1962 ja sai anestesiologian erikoislääkärin pätevyyden 1958. Turun yliopiston anestesiologian dosentiksi Vapaavuori tuli 1963. Vapaavuori oli Turun yliopiston anestesiologian professori 1970–1991. Hän on ensimmäinen Suomessa koko koulutuksensa saanut anestesiologian erikoislääkäri ja myös Suomen ensimmäinen anestesiologian professori.


title: Kauko Kuosma

text: Kauko Einari Kuosma (14. tammikuuta 1926 Viipuri – 30. maaliskuuta 2013) oli suomalainen pianotaiteilija ja pedagogi.


title: Kauko Kuosma

text: Kuosman perhe muutti Helsinkiin talvisodan alettua, mutta Kauko Kuosma asui jonkin aikaa sukulaisten luona Tanskassa. Hän oli aloittanut koulunkäyntinsä Viipurissa ja jatkoi myöhemmin Helsingin normaalilyseossa. Jatkosodassa Kuosma palveli Helsingin ilmatorjuntajoukoissa.


title: Kauko Kuosma

text: Kuosman vanhemmat olivat urkutaiteilija Venni Kuosma ja tanskalaissyntyinen pianotaiteilija Sigrid Holst-Christensen. Kauko Kuosma aloitti pianonsoiton Viipurissa vanhempiensa opastuksella. Valmistuttuaan ylioppilaaksi hän opiskeli Sibelius-Akatemiassa vuodesta 1946 alkaen Martti Paavolan oppilaana. Kuosma voitti Maj Lind -pianokilpailun vuonna 1948 ja suoritti pianodiplomin vuonna 1949. Samana vuonna hän piti myös ensikonserttinsa. Kuosma opiskeli myös Pariisin konservatoriossa suorittaen siellä diplomin vuonna 1953. Hän täydensi opintojaan myöhemmin Wienissä.


title: Kauko Kuosma

text: Urallaan Kuosma esiintyi pianokonserttojen solistina, duopianistina ja säestäjänä. Hän konsertoi Suomessa ja ulkomailla ja sävelsi kamarimusiikkia sekä kuoro- ja lauluteoksia. Vuosina 1951–1953 Kuosma oli Kansallisoopperan harjoituspianisti. Hän työskenteli Sibelius-Akatemian pianonsoiton opettajana vuodesta 1954 ja lehtorina vuodesta 1965 eläkkeelle jäämiseensä saakka.


title: Kauko Kuosma

text: Kuosma oli aktiivinen myös musiikin alan järjestöissä ja toimi valtion säveltaidetoimikunnan ja Euroopan musiikin juhlavuoden 1982 Suomen toimikunnan puheenjohtajana. Hän oli myös Taiteen keskustoimikunnan jäsen.


title: Kauko Kuosma

text: Kauko Kuosman puoliso vuosina 1956–1977 oli pianisti Inkeri Siukonen (1927–2014).


title: Potash Corporation of Saskatchewan

text: Potash Corporation of Saskatchewan tai lyhyemmin pelkkä PotashCorp on kanadalainen pörssiyhtiö, jonka kotipaikka on Saskatoon, Saskatchewanin provinssissa Kanadassa. Se on kemianteollisuuden yhtiö, jonka päätuote on kalilannoitteet kuten potaska eli kaliumkarbonaatti. Se on maailman suurin potaskan tuottaja, ja myös globaalisti merkittävä typpilannoitteiden ja fosfaatin tuottaja. Vuonna 2014 PotashCorp tuotti 20% koko maailman potaskasta, 2% typpilannoitteista ja 3% fosforilannoitteista. Lähes kaksi kolmasosaa maailman potaskavarannoista sijaitsee Saskatoonin alueella. Yhtiö on noteerattu sekä New Yorkin että Toronton pörsseissä.


title: Potash Corporation of Saskatchewan

text: Yhtiö syntyi Kanadan hallituksen toteuttaman yksityistämisen myötä vuonna 1975. Vuonna 1989 siitä tuli julkisesti noteerattu pörssiyhtiö, ja seuraavana vuonna Kanadan valtio myi viimeiset omistamansa osakkeet. Yhtiö omistaa osan, yhdessä Mosaic Companyn ja Agriumin kanssa, Canpotex ("Canadian Potash Exporters") -yhtiöstä, joka valvoo kaikkea potaskan vientiä Saskatchewanin alueelta. Canpotex on toiminut vuodesta 1972, ja on myynyt lähes 200 miljoonaa tonnia kalilannoitteita noin 60 maassa historiansa aikana.


title: Potash Corporation of Saskatchewan

text: Vuonna 2010 kaivosjätti BHP Billiton yritti vallata Potash Corporation of Saskatchewanin, mutta tämä hanke kilpistyi osavaltion ja Kanadan hallituksen vastustukseen.


title: Sakari Vapaavuori

text: Veli Sakari Vapaavuori (16. helmikuuta 1920 Tyrvää – 30. tammikuuta 1989 Espoo) oli suomalainen keraamikko. Hän suunnitteli käyttöesineitä posliinista ja abstrakteja veistoksia samotista. Hänen töitään luonnehditaan plastisiksi ja muodoltaan jänteviksi. Vapaavuori oli 1947–1974 Arabian keraamikko ja loi siellä merkittävän uran. Hän teki abstrakteja veistoksia ennen kuin abstrakti veistotaide oli Suomessa saanut laajempaa jalansijaa, mahdollisesti siksi, ettei hänellä ollut perinteistä kuvanveistäjän koulutusta. Hänen Laajalahteen kirjaston pihalle 1976 toteutettu veistoksensa "Raivaajat" on ensimmäinen Espoon taidemuseon Emman julkisen kokoelman teos.


title: Gymnasion (Olympia)

text: Gymnasion () oli antiikin aikainen gymnasion eli urheilupaikka Olympiassa Kreikassa. Se oli yksi Olympian kisoihin osallistuneiden urheilijoiden harjoittelupaikoista. Gymnasionin rauniot sijaitsevat Olympian arkeologisen alueen sisäänkäynnin lähellä Archaía Olympían kunnassa.


title: Gymnasion (Olympia)

text: Gymnasion rakennettiin alun perin hellenistisellä kaudella noin vuonna 250 eaa. Rakennuskokonaisuuden säilyneet jäänteet ovat pääosin peräisin 100-luvulta ja ensimmäiseltä vuosisadalta eaa. Gymnasion oli Olympian kisoihin osallistuneiden urheilijoiden harjoittelupaikka ennen kisoja. Se oli tarkoitettu enemmän tilaa vieville urheilulajeille, kuten keihään- ja kiekonheitto sekä juoksulajit, siinä missä viereinen Palaistra oli tarkoitettu esimerkiksi painille, nyrkkeilylle, pankrationille ja pituushypylle.


title: Gymnasion (Olympia)

text:
Gymnasion sijaitsi Olympian pyhäkköalueen luoteisosassa temenos-alueen ulkopuolella lähellä Kladeosjokea. Gymnasionin koko oli noin 120 x 220 metriä. Se koostui suuresta pihasta, jonka jokaisella sivulla oli stoat eli pylväshallit. Pidemmillä itä- ja länsisivulla stoat edustivat doorilaista tyyliä ja lyhyemmillä pohjois- ja eteläsivuilla joonialaista tyyliä.
Itäpuolisen stoan pituus oli noin 212 metriä ja leveys noin 11,5 metriä. Siinä oli sisäpihan puolella 60 pylvästä, ja keskellä pituussuunnassa toinen rivi pylväitä, jotka jakoivat sen kahteen laivaan. Stoan pituus vastasi Olympian stadionin pituutta, ja sen lattiassa oli lähtö- ja maaliviivat, joiden välinen etäisyys oli sama kuin stadionilla. Näin se mahdollisti hyvin stadionjuoksun harjoittelemisen sisällä stoassa. Stoan kaksi laivaa muodostivat kaksi juoksurataa, "ksystos" (sisäpuolella) ja "paradromis" (pihan puolella). Stoa rakennettiin 100-luvulla eaa.


title: Gymnasion (Olympia)

text: Gymnasionin sisäpihalla, jonka koko oli noin 100 x 200 metriä, harjoiteltiin heittolajeja sekä mahdollisesti pidempiä juoksumatkoja. Pihan etelälaidalla olleen stoan pituus oli alun perin noin 51 metriä ja myöhemmin noin 72 metriä, ja leveys noin 5,2 metriä. Se rakennettiin ensimmäisellä vuosisadalla eaa. Länsisivun stoassa oli todennäköisesti urheilijoille tarkoitettuja huoneita. Sitä ei ole juurikaan säilynyt jälkiä, koska joen virtaus on vuosisatojen aikana huuhtonut rakennelmat pois. Pohjoissivun stoaa ei ole juurikaan tutkittu ja myös se on saattanut tuhoutua samalla tavalla.


title: Gymnasion (Olympia)

text: Palaistra sijaitsi heti Gymnasionin eteläpuolella. Sinne oli pääsy etelälaidan stoasta. 100-luvulla eaa. rakennusten väliin Gymnasionin kaakkoiskulmaan rakennettiin monumentaalisisäänkäynti, jossa oli korinttilaista tyyliä edustaneet pylväät. Sen pituus oli noin 15,5 metriä ja leveys noin 9,8 metriä.


title: Palaistra (Olympia)

text: Palaistra () oli antiikin aikainen palaistra eli paini- ja muu urheilusali Olympiassa Kreikassa. Se oli yksi Olympian kisoihin osallistuneiden urheilijoiden harjoittelupaikoista. Sen rauniot sijaitsevat Olympian arkeologisella alueella Archaía Olympían kunnassa.


title: Palaistra (Olympia)

text: Palaistra rakennettiin klassisella kaudella tai hellenistisen kauden alussa noin 400–300 eaa. Se oli Olympian kisoihin osallistuneiden urheilijoiden harjoittelupaikka ennen kisoja. Se oli tarkoitettu esimerkiksi painille, nyrkkeilylle, pankrationille ja pituushypylle, siinä missä viereinen Gymnasion oli tarkoitettu enemmän tilaa vieville urheilulajeille, kuten keihään- ja kiekonheitto sekä juoksulajit.


title: Palaistra (Olympia)

text: Palaistra sijaitsi Olympian temenos-alueen eli "Altiksen" länsipuolella lähellä Kladeosjokea. Rakennus oli lähes neliömäinen ja sen koko oli noin 66,4 x 66,8 metriä. Sen keskellä oli samoin lähes neliömäinen peristyylipiha, jonka koko oli noin 41,4 x 41,5 metriä. Harjoitteluun käytetty piha oli päällystetty hiekalla. Piha oli reunustettu 19 x 19 doorilaisella pylväällä eli yhteensä 72 pylväällä.


title: Palaistra (Olympia)

text:
Pylväiden takana kiersi käytävä, jonka takana oli erilaisia huonetiloja sekä joonialaista tyyliä edustaneita pylväikköjä. Pihan eteläpuolella olleessa tilassa oli pylväikkö, jossa oli pihan puolella 15 joonialaista pylvästä. Pohjoispuolella oli "efebion"-harjoitteluhuone, jossa oli pihan puolella 9 pylvästä. Itä- ja länsisivustoilla oli pienempiä pylväikkötiloja, jotka johtivat erikokoisiin huoneisiin. Huoneita voitiin käyttää esimerkiksi pukeutumiseen, peseytymiseen sekä ihon öljyämiseen ("elaiothesion") ja tomuttamiseen hiekalla ("konistērion"). Huoneita käytettiin myös opetustiloina, ja niissä kuunneltiin filosofien ja puhujien luentoja.
Rakennuksen seinien alaosa oli kivestä, yläosa tiilestä ja kattoa kannattavat rakenteet puusta. Sisäänkäynti oli alun perin etelästä kahdesta ovesta, mutta myöhemmin pohjoisen puolelta nelipylväisen propylonin kautta. Pohjoisosasta oli pääsy myös viereiseen Gymnasioniin.


title: Palaistra (Olympia)

text: Palaistran peristyylin pylväistä 32 on nykyisin kunnostettu.


title: Koiran sydän

text: Koiran sydän () on neuvostokirjailija Mihail Bulgakovin vuonna 1925 kirjoitettu satiirinen teos, joka on julkaistu kokoelmassa "Kohtalokkaat munat: Satiireja ja muistelmia". Tarinan pohjalta on tehty samanniminen neuvostoliittolainen elokuva vuonna 1988, ohjaajana Vladimir Bortko.


title: Koiran sydän

text: Eletään vuotta 1924 Moskovassa. Surkea kulkukoira on saanut eräältä kokilta kiehuvat vedet päälleen ja polttanut kylkensä, eikä kärsimyksissään enää jaksa muuta kuin odottaa kuolemaa erään rakennuksen oviaukon luona. Paikalle sattuu maineikas moskovalainen kirurgi Filip Filippovitš Preobraženski (Filip on yläluokkainen etunimi, sukunimi taas merkitsee muodonmuutosta). Vastoin kaikkia kulkukoiran odotuksia Preobraženski tarjoaa tälle palasen krakovanmakkaraa.


title: Koiran sydän

text: Koira seuraa Preobraženskia tämän asuntoon ja saa siellä nimen Šarik, joka merkitsee palloa. Asunnossa Šarik kohtaa professori Preobraženskin avustajan tohtori Bormenthalin (jota koira nimittää ”puraistuksi” purtuaan tätä jalkaan), talouden kokin Darja Petrovna Ivanovan ja asunnossa työskentelevän nuoren naisen Zinaida Prokofjevna Budinan. Koira seuraa, kuinka professori Preobraženski kohtaa rakennuksessa toimivan Talokomitean jäsenet ja kieltäytyy luovuttamasta yhtäkään asuntonsa seitsemästä huoneesta komitean käyttöön. Preobraženski inhoaa avoimesti kommunismia, mutta on koskematon asemansa tähden, sillä hän hoitaa kommunistisen puolueen johdon jäseniä.


title: Koiran sydän

text: Useita päiviä myöhemmin Šarik on toipunut palovammoistaan ja on saanut voimansa takaisin, jolloin professori Preobraženski viimein paljastaa todellisen syynsä ottaa Šarik asumaan asuntoonsa. Hän valmistelee koiran leikkaukseen, jonka aikana Šarikin kallo avataan ja sille annetaan toistuvasti rikoksia tehneen ja baaritappelussa surmansa saaneen miehen aivolisäke. Lisäksi Šarikin torso avataan ja sen sukuelimet korvataan samaisen miehen sukuelimillä. Koira pidetään hengissä toistuvien adrenaliinipistosten avulla, ja kuin ihmeen kautta se selviää leikkauksesta mitä erikoisimmin seurauksin.


title: Koiran sydän

text: Seuraavien viikkojen aikana Šarik muuttaa pikkuhiljaa muotoaan merkilliseksi hiukan alkukantaisen oloiseksi ihmiseksi. Hän ottaa nimekseen Poligraf Poligrafovitš Šarikov (Valheenpaljastin Valheenpaljastimenpoika Pallonen), mistä Preobraženski ei ole mielissään. Šarikov saa talokomitean puheenjohtajan Schwonderin avulla itselleen viralliset paperit ja alkaa opetella tohtori Bormenthalin ja professori Preobraženskin johdolla käytöstapoja. Šarikov käyttäytyy suvaitsemattomasti kiroillen naisten edessä kieltäytyen ajamasta partaansa ja pukeutuen mauttomasti. Ennen pitkää talon asukkaat huomaavat Šarikovin tekevän heidän elämästään kaaosta ja silkkaa kärsimystä erinäisillä tempuillaan ja sivistymättömällä käytöksellään, kuten ahdistelemalla Zinaidaa ja aiheuttamalla tulvan Preobraženskin asuntoon jahdatessaan kissaa kylpyhuoneeseen.


title: Koiran sydän

text: Lopulta kyllästyttyään Bormenthal pyytää Preobraženskilta lupaa tappaa Šarikov arsenikilla, mutta professori kieltää avustajaansa ja selittää, että Šarikin kommunismimyönteiseltä juopolta saamat elimet ovat syy sen huonoon käytökseen. Bormenthal kehottaa, että he uusisivat leikkauksen Šarikoville käyttäen tällä kertaa neron ihmisen elimiä, mutta Preobraženski kieltäytyy tietäen, että koe todennäköisesti koituisi Šarikovin kuolemaksi.


title: Koiran sydän

text: Myöhemmin Šarikov pääsee töihin ja ottaa työkseen kiinni kulkukissoja, joista on tarkoitus valmistaa proletariaatille halpoja turkistakkeja. Mies tutustuu töissä nuoreen naiseen ja eräänä päivänä tuo hänet kotiin mukanaan väittäen tätä vaimokseen, mutta ilmenee, ettei hyväuskoinen tyttö tiedä totuutta Šarikovin alkuperästä. Preobraženski paljastaa Šarikovin syntyperän, jolloin tyttö jättää Šarikovin, joka puolestaan uhkaa järjestää tytölle potkut. Tohtori Bormenthal panee uhkailulle pisteen pieksemällä Šarikovin.


title: Koiran sydän

text:
Tarinan juoni kulminoituu siihen, kun Bormenthal ja Preobraženski myöhemmin yrittävät häätää Šarikovia asunnosta, jolloin tämä vetää esiin revolverin, mutta ei ehdi ampua ennen kuin molemmat miehet ovat hänen kimpussaan. Samana yönä asunnossa vallitsee pahaenteinen hiljaisuus. Myöhemmin poliisit tulevat Schwonderin mukana etsimään Šarikovia etsintäilmoituksen kanssa ja vaativat selvästi rentoutuneita Preobraženskia ja Bormenthalia paljastamaan Šarikovin olinpaikan pidätyksen uhalla. Miehet kutsuvat jälleen pikkuhiljaa koiraksi muuttuvan Šarikin paikalle. Otuksen nähtyään Schwonder ja poliisit poistuvat saatuaan kuulla Preobraženskilta muutoksen olevan aivan luonnollinen ilmiö, vaikka on selvää, että muutos on seurausta leikkauksesta. Tarinan lopuksi täysin koiraksi palannut Šarik elää tyytyväisesti herrasmiehen lemmikkinä.
Teos kirjoitettiin vuonna 1925 ja kun sen ensimmäinen osa oli valmis, Bulgakov järjesti lukutilaisuuden kirjailijoille ja kriitikoille, joiden joukossa oli vähintään yksi salaisen poliisin ilmiantaja, joka teki sittemmin ilmoituksen teoksesta kommunismia arvostelevana satiirisena hyökkäyksenä. Teos kritisoi kommunistista yhteiskuntaa vastaten näin massayleisön odotuksiin kuvaamalla kulkukoirasta ihmiseksi muutetun huonosti käyttäytyvän rettelöitsijän sopeutumista kommunistiseen yhteiskuntaan paremmin kuin hyvin.


title: Koiran sydän

text: Seuraavana vuonna salainen poliisi OGPU takavarikoi teoksen käsikirjoituksen Bulgakovilta, joka sai tekstinsä takaisin vasta vuonna 1929. Neuvostoliitossa teos julkaistiin vasta vuonna 1987, mutta sitä ennen teos levisi kansan keskuudessa samizdatin välityksellä. Kirjaa pidetään yhtenä Bulgakovin suosituimmista teoksista teoksen "Saatana saapuu Moskovaan" ohella.Dystopiakirjallisuudessa esiintyviä piirteitä, joita on huomattavissa myös tässä teoksessa, ovat esimerkiksi kontrolli, yksityisyyden rajoittaminen tai yhtenäisyyteen pakottaminen, yksilön kapinointi ja mahdollinen tuhoutuminen, päähenkilön psykologinen kehitys ja totalitaristinen yhteiskunta. Kirjassa kuvattu todenmukainen Neuvostoliitto oli totalitaristinen yhteiskunta, jossa kansalaisia pyrittiin yhtenäistämään massaksi ja heidän yksityisyyttään rajoitettiin muun muassa kommuuniasumisen muodossa. Teoksessa Talokomitea yrittää painostaa professori Preobraženskia luovuttamaan asuntonsa huoneita yhteiskäyttöön, ja vain hänen puolueen jäseniä hoitavan kirurgin asemansa mahdollistaa hänen asuntonsa säilymisen yksityisasuntona. Tarinassa voi havaita myös ikään kuin asunnon sisäistä kontrollia, sillä Šarikovia yritetään pitää piilossa ikään kuin vankina Preobraženskin asunnossa.


title: Koiran sydän

text: Juuri Šarikovissa on selvästi nähtävissä dystooppisissa kertomuksissa usein havaittavaa päähenkilön psykologista kehitystä poikkeuksellisen konkreettisesti, sillä kehitys koiran mielestä ihmismieleen on mullistava. Šarikov oppii paitsi ihmiskäytöksestä, myös yhteiskunnasta ja politiikasta eläessään uudistuneessa kehossaan, mutta Bormenthal ja Preobraženski yrittävät rajoittaa hänen elämäänsä vaihtelevalla menestyksellä. Tämä synnyttää Šarikovissa ajoittain rajua kapinointia, joka johtaa tietyllä tapaa hänen tuhoonsa, vaikka hän jatkaakin elämäänsä Šarik-koirana. On myös mainittava, että tsaarin aikoja ihannoiva Preobraženski elää niin ikään hänen kaltaisiaan tukahduttavassa yhteiskunnassa, jossa yläluokka joutuu väistymään yhtenevän proletariaatin tieltä. Hän edustaa hiljaista kapinaa kommunismia vastaan, mutta hän ei voi vaikuttaa poliittiseen tilanteeseen mitenkään, vaan on sen suhteen voimaton. Kontrolli on jatkuvasti tarinan taustalla läsnä niin totalitaristisissa yhteiskuntarakenteissa kuin Šarikovin hillitsemisyrityksissäkin.


title: Koiran sydän

text: Tarinassa esiintyy myös dystopiassa tavattavia ilmiantoja ja tieteen kehitys on eräällä tapaa hyvin kehittynyttä, sillä Preobraženskin mullistava tieteellinen koe onnistuu eikä Šarik kuole leikkauspöydälle. Dystopiateokset sijoittuvat usein toiseen ajalliseen ulottuvuuteen tai aikaan, joten nykyaikana "Koiran sydäntä" tarkastellessa voi havaita ajallisen ulottuvuuden ja eräänlaisen ennalta varoittavuuden elementin, joka esiintyy dystooppisissa teoksissa yleensä selkeämmin. Kirja on myös osittain kirjoitettu dystopiateoksille tyypilliseen tapaan yksilön, tässä tapauksessa Šarikin, näkökulmasta aina siihen asti, kunnes se joutuu leikkausveitsen alle ensimmäisen kerran.


Jääkiekon B-sarjan maailmanmestaruuskilpailut 1995 pelattiin Slovakian Bratislavassa 12. - 21. huhtikuuta. Joukkueita oli mukana kahdeksan ja ne pelasivat kertaalleen jokainen jokaista vastaan.


title: Jääkiekon B-sarjan maailmanmestaruuskilpailut 1995

text: Slovakia nousi A-sarjaan. Romania putosi C-sarjaan.


Jääkiekon C1-sarjan maailmanmestaruuskilpailut 1995 pelattiin Bulgarian Sofiassa 20. - 26. maaliskuuta.


title: Jääkiekon C1-sarjan maailmanmestaruuskilpailut 1995

text: Valko-Venäjä nousi B-sarjaan. Jugoslavia ja Bulgaria putosivat D-sarjaan.


Jääkiekon C2-sarjan maailmanmestaruuskilpailut 1995 pelattiin Etelä-Afrikan Johannesburgissa 21. - 30. maaliskuuta.


title: Jääkiekon C2-sarjan maailmanmestaruuskilpailut 1995

text: Ottelu 9.sijasta: Kreikka - Uusi-Seelanti 10-7


title: Eugène Nygrén

text: Eugène August Nygrén (28. tammikuuta 1878 Pietari – 7. huhtikuuta 1960 Helsinki) oli suomalainen teollisuusneuvos ja useiden kustannus- ja kirjapainoalan yritysten toimitusjohtaja ja osakkeenomistaja.


title: Eugène Nygrén

text: Nygrénin vanhemmat olivat asemapäällikkö Johan Wilhelm Nygrén (1843–1910) ja Vera Majewski (s. 1856). Hän oli naimisissa vuodesta 1899 Eufemia Elisabeth (Lissie) Liljanderin kanssa.


title: Eugène Nygrén

text: Nygrén pääsi ylioppilaaksi 1896 (Nya svenska läroverket i Helsingfors) ja hän suoritti teatterialan opintoja Saksassa, Wienissä ja Pariisissa. Hän oli kirjanpitäjänä Valtion rautateillä 1901–1906. Tämä jälkeen Nygrén siirtyi kirjapaino- ja kustantamoalalle. Hän oli turkulaisen "Turun kirjapaino ja sanomalehti Oy":n ("Åbo tryckeri och tidnings Ab") yhtiön johtotehtävissä 1905–1917 ja oli yhtiön toimitusjohtajana 1908–1917. Nygrén alkoi tämän jälkeen rakentaa omaa graafisen alan konserniaan Helsinkiin ja hän hankki hallintaansa useita vanhoja alan yrityksiä. Näiden joukossa oli muun muassa Holger Schildtsin kustantamo jota Nygrén hallitsi vuodesta 1934 alkaen. Nygrén oli "Gust. Arvidssonin kivipaino oy":n toimitusjohtajana 1918–1960, Simeliuksen perillisten kirjapaino Oy:n toimitusjohtajana 1920–1960, "Helsingin keskuskirjapaino ja kirjansitomo Oy":n toimitusjohtajana 1924–1960 ja hän toimi "Holger Schildts förlags Ab":n johtokunnan puheenjohtajana. Hän sai teollisuusneuvoksen arvonimen 1948.


title: Eugène Nygrén

text: Nygrén oli Suomen teknillisen kauppaliiton asiamies ja päällikkö 1918–1922 ja hänellä oli myös lukuisia muita luottamustehtäviä eri järjestöissä. Hän oli Suomen graafillisen teollisuuden työnantajaliiton johtokunnan jäsen ja varapuheenjohtaja, Suomen kirjansitomonomistajaliiton johtokunnan jäsen, varapuheenjohtaja ja puheenjohtaja sekä Suomen Työnantajain Keskusliiton valtuuston ja johtokunnan jäsen. Nygrén oli perustamassa ruotsinkielistä Helsingfors Folkteaternia Helsinkiin ja hän toimi teatterin johtajana 1899–1906. Hän oli myös näytelmien harrastajaohjaajana.


title: Eugène Nygrén

text: Nygrénin tytär Birgit Nygrén (k. 1987) perusti 1973 testamanttimääräyksellään Nygrénin säätiön (Eugène, Elisabeth och Birgit Nygréns stiftelse) joka aloitti toimintansa vuonna 1988. Säätiön tehtävänä on edistää kirjallista ja muuta kulttuuritoimintaa ja se jakaa vuosittain palkinnon parhaimmasta suomenruotsalaisesta kulttuuriteosta.


title: Iso-Valkiainen

text: Iso-Valkiainen on Pirkanmaalla Parkanossa sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Iso-Valkiainen on osa Vatajanjoen valuma-aluetta.


title: Iso-Valkiainen

text: Järven pituus on 550 metriä, leveys 350 metriä ja sen pinta-ala on 15 hehtaaria. Se sijaitsee heti Iso Venesjärven itäpuolella Sahapukkikankaalla. Siihen laskee neljä suo-ojaa, joista kaksi kuivattavat järven omia vesijättömaita ja yksi tuo Sahapukkinevan vedet. Järven laskuoja lähteen sen lounaispäästä ja laskee 250 metrin mittaisena Iso Venesjärveen, joka on pari metriä alempana. Rantaviivan pituus on 1,7 kilometriä. Järven lounaispää on hyvin matala ja se onkin ruohottunut ja soistunut melkein umpeen. Avosuota on myös järven kaakkoiskulmassa. Sen koillispäähän rajoituvat entiset maatilan pellot. Rannoille on rakennettu kymmenisen vapaa-ajan tai kiinteää asuntoa. Niille johtaa tiet järven itäpuolelta ohittavalta valtatieltä 3.


title: Iso-Valkiainen

text: Vuonna 1876 haki kruununtorppari Isak Kivipelto ja hänen kumppaninsa lupaa saada laskea "Isovalkiaisenjärvi". Tähän annettiinkin päätös saman vuoden marraskuussa. Järvellä onkin suoritettu järvenlasku, sillä ennen laskua oli järvi Λ-kirjaimen muotoinen. Järvenlaskussa itäinen lahdelma maatui kaakossa sijaitsevaksi avosuoksi. Myös länsipään matalikot olivat syvempiä ja avovettä. Järven laskuoja oli puolet lyhyempi.


title: Iso-Valkiainen

text: Järveä on kutsuttu myös nimellä "Iso Valkijärvi" 1800-luvulla ja vielä vuoden 1959 painetussa peruskartassa. Vuosien 1985 ja 1992 kartoissa sen nimi oli "Iso-Valkiainen".


title: Mohamed Hassanein Heikal

text: Mohamed Hassanein Heikal oli egyptiläinen journalisti, jota pidettiin alallaan yhtenä arabimaailman kuuluisimmista ja vaikutusvaltaisimmista. Hän työskenteli Egyptin valtiolliselle sanomalehti Al-Ahramille. Hänen nimensä yhdistettiin etenkin Gamal Abdel Nasseriin.


title: Mohamed Hassanein Heikal

text: Heikal syntyi Kairossa vuonna 1923 ja hän opiskeli Kairon yliopistossa. Hän työskenteli Egyptian Gazette -lehdelle toimittajana vuonna 1943, Rosal Yussefille seuraavasta vuodesta eteenpäin ja Akher Saalle vuosina 1953–1956. Al-Ahramin toimitukseen hän liittyi vuonna 1957. Gamal Abdel Nasser oli noussut Egyptin johtoon vuonna 1954 ja Heikal nousi hänen ystävänään johtavaksi Egyptin ja alueellisen politiikan asiantuntijaksi ja artikuloi Nasserin arabisosialistista ideologiaa. Etenkin Heikalin perjantaikolumneista tuli suosittuja. Toisaalta häntä syytettiin myös Nasserin autoritaarisen ja yksilönvapauksia rajoittaneen politiikan tukemisesta.


title: Mohamed Hassanein Heikal

text: Nasser kuoli äkillisesti vuonna 1970 ja hänen seuraajansa Anwar Sadat erotti Heikalin Al-Ahramin toimituksesta vuonna 1974. Hänelle tarjottiin kuitenkin paikkaa presidentin neuvonantajana, josta hän kieltäytyi. Vuonna 1981 Sadat pidätytti Heikalin satojen muiden tapaan, mutta Sadat sai surmansa islamistien iskussa vielä samana vuonna ja häntä seurannut Hosni Mubarak vapautti Heikalin. Heikal julkaisi uransa aikana 49 kirjaa, joissa kritisoitiin esimerkiksi Sadatia ja sittemmin myös Mubarakia. Hän esiintyi heikkenevästä terveydestään huolimatta usein televisiossa kertoen politiikasta ensin Al-Jazeeralla ja sittemmin CBC:llä. Heikal kuoli 17. helmikuuta 2016 Kairossa. Abdel Fattah al-Sisi kutsui Heikalia ”journalismin ikoniksi” ja diplomaatti Mustafa el-Fiqi ”kansakunnan autenttiseksi muistiksi”.


title: Juha Karvanen

text: Juha Karvanen -nimisiä henkilöitä ovat:


title: Etelä-Suomen Spanielikerho

text: Etelä-Suomen Spanielikerho - Syd-Finska Spanielklubben ry on vuonna 1947 perustettu Suomen vanhin spanielirotuja harrastava alueellinen koiraharrastusyhdistys. Yhdistys toimii Helsingin seudun ja Uudenmaan Kennelpiirien alueilla ja sen tarkoitus on edistää puhdasrotuisten spanielien käyttöä ja tunnetuksi tekemistä toimialueellaan. Yhdistyksellä on jäseniä noin 100 (2016) ja se on Suomen Kennelliiton, Suomen Spanieliliiton ja Helsingin Seudun Kennelpiirin jäsen.


title: Etelä-Suomen Spanielikerho

text: Yhdistys järjestää Suomen Kennelliiton myöntämiä virallisia metsästys-, MEJÄ-, taipumus- ja tottelevaisuuskokeita sekä näihin valmistavia koulutuksia kuten metsästys- ja tottelevaisuuskoulutuksia. Muita koulutuksia ovat trimmauskurssit ja näyttelykoulutukset. Jäsenille järjestetään säännöllisesti yhteisiä tapahtumia ja luentoja. Yhdistys tekee yhteistyötä muiden yhdistysten kanssa avustaen näitä tapahtumien järjestämisessä. Yhdistyksellä on edustus Suomen Spanieliliiton ja Helsingin Seudun Kennelpiirin kokouksissa.


title: Etelä-Suomen Spanielikerho

text: Yhdistys aloitti toimintansa 22.10.1947 nimellä Suomen Spanielikerho ry. – Finska Spanielklubben rf. toimialueenaan koko Suomi. Koirien jalostus oli yhdistyksen tärkeimpiä tehtäviä sen ensimmäisinä toimintavuosina. Uusia koiria tuotiin maahan laajentamaan jalostukseen käytettävää koirakantaa. Näyttelytoiminta alkoi 1951 ja jatkui aina 1990-luvulle asti. 1950-luvun alussa toiminta laantui ja jäsenmäärä laski. Ester Selesten aloittaessa puheenjohtajana vuonna 1954 alettiin miettimään uusia toimintamuotoja jäsenmäärän lisäämiseksi. Yhdistys alkoi järjestämään säännöllisesti kerhoiltoja, joihin kutsuttiin eri alojen koira-asiantuntijoita luennoimaan. 1954 alettiin pitämään koulutuksia nuorille koirille sekä näyttelykoulutuksia. Vuodesta 1961 yhdistys on järjestänyt taipumuskokeita 1-2 kertaa vuodessa. Paikallisten spanielikerhojen syntyessä eri puolille maata, perustettiin vuonna 1964 Suomen Spanieliliitto – Finlands Spanielförbund ry, joka otti hoitaakseen rotujärjestön tehtävät. Yhdistys jatkoi nimellä Etelä-Suomen Spanielikerho - Syd-Finska Spanielklubben ry:n ja alkoi toimia alueellisena spanielikerhona. Vuonna 1966 alettiin järjestämään MEJÄ-kokeita ja vuonna 1970 MEJÄ-mestaruuskokeita. 1970-luvulla kerhon toiminta jatkui vilkkaana. Kerho julkaisi omaa lehteä. Suurimmillaan kerhon jäsenmäärä oli 80- ja 90-luvun vaihteessa, jolloin se oli 900.


title: Etelä-Suomen Spanielikerho

text:
Yhdistys perusti vuonna 1973 lähes 20 vuotta puheenjohtajana olleen Ester Selesten stipendirahaston. Tri Ester Selesten kiertopalkinto myönnetään vuosittain ansioituneelle spanielikasvattajalle.
Mauno Koivula lahjoitti yhdistykselle vuonna 1987 kiertopalkinnon Maunon Malja. Se annetaan vuosittain henkilölle, joka on merkittävästi työskennellyt yhdistyksen MEJÄ-kokeiden järjestelytehtävissä.


title: Väinö Salmi

text: Väinö Salmi (17. helmikuuta 1916 – 1997) on suomalainen Karhulassa asunut valimon työnjohtaja ja kirjailija.


title: Valkea

text: Valkea voi tarkoittaa seuraavia:


title: Inside Amy Schumer

text: Sarja sai Peabody-palkinnon vuonna 2015, ja samana vuonna se palkittiin parhaan sketsisarjan Primetime Emmy -palkinnolla. Sarjan neljäs tuotantokausi esitettiin Yhdysvalloissa vuonna 2016. Kanava tilasi sarjasta myös viidennen tuotantokauden, mutta elokuussa 2016 Schumer kertoi, että uusia jaksoja ei tehdä lähiaikoina, koska hän haluaa keskittyä stand-up-uraansa.


title: Inside Amy Schumer

text: Suomessa sarja julkaistiin kokonaisuudessaan Yle Areenassa 7. huhtikuuta 2017.


title: Inside Amy Schumer

text: Jokainen jakso sisältää useita osioita, kuten sketsejä, katuhaastatteluja ja stand up -komiikkaa. Amy Schumer esiintyy ohjelman jokaisessa osiossa. Jakso päättyy Amy Goes Deep -osioon, jossa Amy Schumer haastattelee tunnettua tai vähemmän tunnettua henkilöä ilman tabuja.


title: Okrat

text: Okrat ("Abelmoschus") on malvakasvien heimoon kuuluva suku, jossa on kymmenen lajia.


title: Okrat

text: Okrat ovat kotoisin trooppisesta Afrikasta ja Aasiasta. Suku on aiemmin yhdistetty hibiskuksiin ("Hibiscus"). Lajit ovat yksi-, kaksi- tai lyhytikäisiä monivuotiskasveja, joiden kaarna on lujarakenteista. Sen vuoksi joitakin okralajeja on käytetty myös kuitukasveina. Lehdet ovat vaahteran lehtiä muistuttavia, sormiliuskaisia. Tropiikin kuivilla alueilla eräät lajit selviävät kuivan kauden läpi suuren mukulan ansiosta, vaikka maanpinnan yläpuoliset kasvinosat kuolevat. Kukat muistuttavat hibiskusten kukkia ja ovat väriltään keltaisia, vaaleanpunaisia, oranssinvärisiä tai punaisia. Useita lajeja käytetään koristekasveina. Niitä voidaan viljellä yksivuotisina kesäkukkina.


title: Okrat

text: Okran lisäksi tunnetuimpiin okrien suvun edustajiin kuuluu aibika , joka voi kasvaa lähes 2,5 metrin korkuiseksi. Sen varsia peittävät pienet, sukamaiset karvat. Lehdet ovat 3–7-sormisia ja jopa 45 senttimetriä pitkiä. Kukat ovat valkoisia – keltaisia ja niiden keskusta on purppuranpunainen. Kukat sijaitsevat yksittäin tai pienissä tertuissa. Kota kasvaa noin 8 senttimetriä pitkäksi.


title: Hiprakkainen esiliina

text: "Hiprakkainen esiliina (The Drowsy Chaperone)" on Bob Martinin ja Don McKellarin kirjoittama musikaali, jonka sävellyksistä vastasivat Lisa Lambert ja Greg Morrison. Näytelmä on yhdysvaltalaisten 1920-luvun musikaalien parodia. Tarina kertoo keski-ikäisestä, epäsosiaalisesta teatterifanista, joka soittaa lempimusikaalinsa, kuvitteellisen "Hiprakkaisen esiliinan" LP-levyä. Näytelmä herää eloon hänen huoneistossaan hänen itsensä kommentoidessa sen musiikkia, näytelmää ja näyttelijöitä.


title: Hiprakkainen esiliina

text: "Hiprakkainen esiliina" kantaesitettiin Toronton Rivolissa 1998, ja se avattiin Broadwaylla 2006 ja Lontoossa 2008. Musikaali on saanut molemmissa osakseen monia palkintoja, ja sitä on esitetty sen jälkeen muun muassa Los Angelesissa, New Yorkissa ja Japanissa. Suomen-kantaesitys oli Imatran teatterissa 13. helmikuuta 2016, suomentajana Timo Rissanen.


title: Johanna (levymerkki)

text: Johanna on kesällä 1979 perustettu suomalainen levymerkki, joka oli aktiivikäytössä viisi vuotta useamman levy-yhtiön toimesta ja senkin jälkeen vähäisemmässä käytössä. Johanna syntyi levy-yhtiön Musiikki- ja kirjatoimisto P. Karhu Oy ja musiikkikustantajana Love Kustannus Oy:n käyttöön.


title: Johanna (levymerkki)

text: Johanna aloitti Love Records -levy-yhtiön mentyä konkurssiin kesällä 1979. Osa Love Recordsin rockartisteista siirtyi Johannan artisteiksi. Ensimmäinen Johannan singlejulkaisu oli pihtiputaalaisen Ratsia-yhtyeen debyytti "Lontoon skidit" ja ensimmäinen albumijulkaisu oli Tuomari Nurmion ja Köyhien Ystävien debyyttialbumi "Kohdusta hautaan". Yhtiöksi oli mainittu "Johanna / P. Karhu Oy" kuten monessa myöhemmässäkin levyssä kesään 1982 asti. Levy-yhtiö oli nimeltään "Musiikki- ja kirjatoimisto P. Karhu Oy". Yhtiö julkaisi muutaman levyn myös Karhu-levymerkillä. Noin puolessa albumeja yhtiötä ei ollut ilmoitettuna lainkaan. Love Kustannus Oy oli perustettu vuonna 1976 kustannusalalle ja se toimi ainakin musiikkikustantajana Johannan levyissä alussa kolme vuotta.


title: Johanna (levymerkki)

text: Vuonna 1981 Johanna-levymerkki julkaisi jo noin 40 äänitettä.


title: Johanna (levymerkki)

text:
Vuonna 1982 Musiikki- ja kirjatoimisto P. Karhu Oy muutti nimekseen Johanna Kustannus Oy, joka jatkoi Johanna -levymerkillä julkaisten 12 albumia JHN 2500-sarjassa. Johanna Kustannus Oy meni konkurssiin lokakuussa 1984. Viimeiseksi levyksi jäi Sleepy Sleepersin Mato Valtosen ja Sakke Järvenpään huumorialbumillinen "Tohtori Pöhön aerobix" (1984).
Vuonna 1988 Love Kustannus jatkoi JHN 2500-sarjaa parilla levyllä uudelleen julkaisuin alkuperäisen levy-yhtiön Black Label Series -alamerkin Leevi and the Leavingsillä vielä parin levyn verran Johanna -levymerkillä. Levyt ilmestyivät myös Johanna -levymerkin CD-levyinä tuolloin ensimmäisen kerran.


title: Johanna (levymerkki)

text: Loppuvuonna 1982 toiseksi Johanna-merkillä julkaisevaksi levy-yhtiöksi tuli A.A.B. Tuotanto Oy. A.A.B. Tuotanto Oy:n perustivat Atte Blom Johanna -levymerkiltä ja Leena Juuranto Polarvox -levy- ja äänitejakeluyhtiöstä. Juurannolla oli myös suvun omistusyhteys lähitalon äänitepuristamoon ja studioon Finnvoxiin.


title: Johanna (levymerkki)

text: A.A.B. Tuotanto Oy julkaisi uusia äänitteitä Johanna-levymerkillä vuosina 1982–1984. Tänä aikana yhtiö julkaisi noin kolmekymmentä albumia JHN 3000-sarjassa.


title: Johanna (levymerkki)

text:
Viimeinen A.A.B. Tuotannon Johannan julkaisu oli Rauli Badding Somerjoen kokoelma-albumi "Rakkauden kiertokulku" (1984). A.A.B. Tuotanto toimi myös eräiden vanhojen Johanna-äänitteiden uudelleenjulkaisijana. A.A.B. Tuotanto jatkoi myös Johanna-levymerkin ja etenkin levykoodin käyttöä toimintansa ajan vielä osassa CD-levyjään. A.A.B. Tuotannon toiminta pienentyi 1990-luvun lopulla ja yhtiö hakeutui konkurssiin maaliskuussa 2000. Ennen tätä yhtiö oli myynyt koko kataloginsa Love Kustannus Oy:lle.
Love Kustannus oli uudelleenjulkaissut Johanna-levymerkillä jo muuta Johanna-merkin katalogia CD-levyinä vuodesta 1988 alkaen.


title: Johanna (levymerkki)

text: Nykyinen Johanna-levymerkillä julkaistun tuotannon omistaja on Universal Music Oy. Viime aikojen uudelleen julkaisut ovat tapahtuneet Johanna Kustannus -levymerkillä. Kokoelmana on julkaistu muun muassa kuuden CD:n "Lontoon skidit – 144 Johanna-singleä vuosilta 1979–1984" -boksi. Johanna-levymerkin noin 220:stä julkaistusta tavallisesta singlestä B-puolineen olisi saanut tasan kaksi boksia lisäksi kokoelmaan. Lisäksi punk-vinyylejä on uusintajulkaissut jonkin verran turkulainen Svart Records lisensseillä.


title: Loongkoonan

text: Loongkoonan (s. 1910) on australialainen taidemaalari. Hän on aboriginaaleihin kuuluva vanhin ja matriarkka Kimberleyn alueelta Länsi-Australiasta. Hän aloitti taiteellisen uransa vasta 95-vuotiaana, mutta on saanut hyviä arvosteluja ja taidepalkintoja Australiassa. Hän on myöhään alkaneen uransa aikana kiertänyt sen merkeissä eri puolilla Australiaa, ja vuonna 2016 hän sai teoksiaan ensimmäistä kertaa näytteille Yhdysvalloissa. Loongkoonanin teosten aiheet liittyvät hänen edustamaansa aboriginaaliheimoon (nyiginat) ja sen perinteisiin asuinalueisiin. Loongkoonan on yksi harvoista ihmisistä, jotka vielä puhuvat uhanalaista nyiginakieltä.


title: Steele Beauttah

text: Steele Beauttah (1947/8 – toukokuu 2001) oli kenialainen funklaulaja. Hän johti 10-henkistä Air Fiesta Matata -kokoonpanoa, joka muun muassa esiintyi Miles Davisin kanssa Saksassa (1969) ja sai Davisilta lisäksi kutsun Yhdysvaltoihin. Vuonna 1971 BBC World Service valitsi Air Fiesta Matatan parhaaksi afrikkalaisyhtyeeksi. Kuusiviikkoinen kiertue vei yhtyeen Hongkongiin vuonna 1974; kulut yhtyeen jäsenet maksoivat käyttämillään soittimilla. Yhtye hajosi tämän jälkeen, koska rahasta oli pula eikä soittimia ollut. Beauttahilla oli vielä lyhyeksi jäänyt sooloura vuoteen 1976. Hänelle kehittyi uransa päätteeksi pitkäaikainen heroiiniriippuvuus, mutta myöhemmin hän koki uskonnollisen herätyksen ja myös löysi musiikkiin liittyneen työn. Beauttahille oli suunniteilla uusi kiertue Isossa-Britanniassa, mutta tämä ei ehtinyt toteutua, kun Beauttah kuoli vuonna 2001 lyhyen sairauden jälkeen Kenyattan kansallissairaalassa.


title: Tagliatelle

text: Tagliatelle (, monikollinen, yksikössä "tagliatella") on litteän nauhamainen pastamuoto. Se on usein tehty munapastasta. Tagliatelle valmistetaan leikkaamalla nauhoja suuremmasta pastataikinalevystä. Muodon nimi tarkoittaakin leikattua. Tagliatelle kuuluu perinteisesti Bolognan alueen ruokakulttuuriin, ja se tarjoillaan usein jauhelihakastikkeen kanssa.


title: Tagliatelle

text: Tagliatellea myydään usein myös värjättynä esimerkiksi pinaatilla tai tomaatilla. Siitä valmistetaan myös sahareunaisia muotoja, joita kutsutaan italiaksi nimillä "tagliatelle ziglinate" ja "tagliatelle zigrinate". "Fettuccine" on erityisesti Rooman alueella käytetty pastatyyppi, joka muistuttaa suuresti tagliatellea.


title: Jiménez

text: Jiménez tai Jimenez on muun muassa seuraavien henkilöiden sukunimi:Jiménez-suku oli kuningassuku, joka hallitsi Navarraa vuosina 905–1076, katso Luettelo Navarran kuninkaista.


title: Autoliv

text: Autoliv on ruotsalais-yhdysvaltalainen autoteollisuuden yhtiö, jonka pääasialliset tuotteet ovat erilaiset autoilun turvallisuustuotteet, kuten turvatyynyt ja turvavyöt. Autolivin pääkonttori sijaitsee Tukholmassa ja yhtiön osake noteerataan sekä Tukholman että New Yorkin pörssissä.


title: Autoliv

text: Autoliv oli vuonna 2012 maailman 22. suurin autoteollisuuden osatoimittajayritys.


title: Autoliv

text: Autolivin historia ulottuu vuoteen 1953, jolloin Lennart Lindblad perusti Lindblads Autoservice AB:n, joka korjasi autoja ja trakoreita. Kolme vuotta myöhemmin julkaistiin turvavyö. Vuonna 1968 yhtiön nimeksi tuli Autoliv AB. Vuonna 1980 yhtiö alkoi valmistamaan myös turvatyynyjä, ja samana vuonna siitä tuli Electroluxin tytäryhtiö. Vuonna 1994 Electrolux myi osuutensa Autolivista, joka listautui Tukholman pörssiin samana vuonna. Nykyinen yhtiö syntyi, kun Autoliv AB ja Morton ASP fuusioituivat vuonna 1997.


title: Vermiselli

text: Vermiselli (, monikollinen) on ohut, pyöreän nauhamainen pastamuoto. Vermiselli on ohuempaa kuin spagetti. Pastamuodon nimi tarkoittaa italiaksi kirjaimellisesti ”pikku matoa”. Vermiselliä käytetään pastakastikkeiden kanssa ja keitoissa spagetin tavoin. Toisin kuin suoraksi kuivattu spagetti, kuiva vermiselli myydään tavallisesti kiedottuina pesämäisiin nippuihin.


title: Vermiselli

text: Nimeä vermiselli käytetään toisinaan myös laajemmin kuvaamaan muitakin ohuen nauhamaisia pastatuotteita, kuten ohuita aasialaisia riisinuudeleita. Näitä myös riisivermiselleiksi kutsuttuja ohuita nuudeleita käytetään perinteisesti useassa Itä- ja Kaakkois-Aasian keittiössä monenlaisissa keitoissa, kääryleissä ja pannuruoissa.


title: Alfabeto

text: Alfabeto on pastatyyppi, jossa pasta on leikattu pienten kirjainten muotoon. Siitä valmistettu keitto eli "alphabet soup" (suom. ”aakkoskeitto”) on Yhdysvalloissa perinteinen tölkkiruoka, jonka tunnetuin valmistaja on Campbell Soup Company. Keitto on tunnettu jo 1880-luvulla, ja sen nimestä on englannin kielessä tullut jo 1930-luvulla käsite, jolla voidaan tarkoittaa itse keiton lisäksi myös hankalasti lausuttavia kirjainlyhenteitä.


title: Kemankeş Kara Mustafa pašša

text: Kemankeş Kara Mustafa pašša (1592 − 31. tammikuuta 1644) oli Osmanien valtakunnan suurvisiiri ja suuramiraali. Hänen suurvisiirikautensa kesti yli viisi vuotta, 19. joulukuuta 1638 − 31. tammikuuta 1644.


title: Kemankeş Kara Mustafa pašša

text: Mustafa pašša oli taustaltaan albanialainen, ja hänet värvättiin janitsaareihin devshirme-järjestelmän kautta. Hänet ylennettiin janitsaarien kenraaliksi ja apulaiskomentajaksi 1633 ja janitsaarien aghaksi 1635. Samana vuonna hänet nimitettiin myös laivaston suuramiraaliksi ("Kapudan pašša"). Silti hän osallistui kaukana rannikosta sijaitsevan Bagdadin valtaukseen 1638. Sulttaani Murat IV nimitti hänet suurvisiiriksi edellisen suurvisiirin Tayyar Mehmed paššan kaaduttua taistelussa 19. joulukuuta 1638.


title: Kemankeş Kara Mustafa pašša

text: Hyökkäys, jota Tayyar Mehmed pašša oli johtanut, oli kuitenkin menestyksekäs, ja Bagdad antautui 25. joulukuuta. Mustafa pašša johti rauhanneuvotteluja, jotka päättyivät 17. toukokuuta 1639 allekirjoitettuun Zuhabin rauhaan. Voimakkaana hallitsijana pidetty Murat IV kuoli 9. helmikuuta 1640, ja hänen jälkeensä valtaistuimelle nousi hänen veljensä Ibrahim. Uusi sulttaani oli mielenterveydeltään epävakaa ja hallitsijana heikko, mutta Mustafa pašša pystyi säilyttämään virkansa suurvisiirinä sekä vakiinnuttamaan poliittista ja taloudellista tilannetta. Hän oli tehokas ja neuvokas vaikeina aikoina, jolloin kapinat olivat valtakunnan provinsseissa tavallisia. Hän tukahdutti kapinat yleensä kovalla kädellä. Valtionkassan vajeen tasaamiseksi hän muun muassa vähensi sotaväkeä. Hänen voimakkaimmat vihollisensa löytyivät kuitenkin läheltä, sillä tuon ajan osmanihovissa oli kilpailevia ja juonittelevia valtakeskittymiä. Mustafa pašša keräsi kautensa aikana useita vihamiehiä, ja hänen voimakkaimmaksi vastustajakseen nousi sulttaaniäiti Kösem Sultanin, henkiparantaja Cinci Hocan ja visiiri Sultanzade Semiz Mehmed paššan muodostama triumviraatti, joka pyrki kääntämään Mustafa paššaa suosineen sulttaanin häntä vastaan. Viimein Ibrahim myöntyi äitinsä johtaman blokin vetoomuksiin, ja Mustafa pašša erotettiin 31. tammikuuta 1644. Hänet myös teloitettiin jo muutaman tunnin kuluttua. Sultanzade Semiz Mehmed pašša nousi seuraavaksi suurvisiiriksi.


title: Potilasvakuutuskeskus

text: Potilasvakuutuskeskus (, ), lyhennettynä PVK, huolehtii keskitetysti kaikista terveydenhoidon yhteydessä aiheutuneista henkilövahingoista potilasvahinkolain mukaisesti. PVK myös edistää potilasturvallisuutta tekemällä tutkimusta, laskelmia ja tilastoaineistoa. Keskuksen jäseniä ovat kaikki potilasvakuutuksia myöntävät vakuutusyhtiöt Suomessa. Potilasvakuutusjärjestelmä on ollut lakisääteisenä Suomessa vuodesta 1987. Potilasvakuutuskeskus ei ole viranomainen, mutta se hoitaa sille laissa säädettyä julkista hallintotehtävää eli lakisääteistä potilasvakuutusta.


title: Potilasvakuutuskeskus

text: Potilasvakuutuskeskuksen tehtäviin kuuluu esimerkiksi vastuu potilasvahingosta, ellei vakuutusta ole otettu. Se tekee tutkimuksia ja laskelmia sekä tuottaa tilastoaineistoa. Se toimii mys vakuutusyhtiöiden yhteistyöelimenä.


title: Potilasvakuutuskeskus

text: Potilasvakuutuskeskus ratkaisee potilasvahinkolain perusteella, onko potilaalle aiheutunut terveyden- ja sairaanhoidon yhteydessä potilasvakuutuksesta vahingonkorvaukseen oikeuttava henkilövahinko. Laissa on lueteltu seitsemän korvausperustetta: hoitovahinko, infektiovahinko, tapaturmavahinko, laitevahinko, hoitohuoneiston tai -laitteiston vahinko, lääkkeen toimittamisvahinko ja kohtuuton vahinko. Henkilövahinko korvataan potilasvakuutuksesta, kun jokin perusteista täyttyy.


title: Potilasvakuutuskeskus

text: Korvauspäätös tulee yleensä alle seitsemässä kuukaudessa, mutta toisinaan voi mennä yli vuosi.


title: Potilasvakuutuskeskus

text: Terveyden- ja sairaudenhoitotoimintaa harjoittavien on otettava vakuutus potilasvahinkolain mukaisen vastuun varalta. Potilasvakuutuksen saa vakuutusyhtiöistä tai Potilasvakuutuskeskuksesta. Jos vakuutusyhtiö ei myönnä vakuutusta, sen myöntää Potilasvakuutuskeskus. Ellei vakuutusta ole otettu, vakuutusmaksu voidaan korottaa jopa kymmenkertaiseksi.


title: Carrocera Castrosua

text: Carrocera Castrosua (joskus lyhyemmin "Castrosua" tai "Carsa") on espanjalainen linja-autojen koreja valmistava osakeyhtiö. Se perustettiin vuonna 1948.


title: Carrocera Castrosua

text: Castrosuan kotisivu "(englanniksi)"


title: Irizar

text: Irizar on espanjalainen linja-autojen korien valmistaja. Se tekee läheistä yhteistyötä Scanian kanssa.


title: Castrosua Magnus E

text: Castrosua Magnus E (Magnus Evolution) on espanjalaisen Castrosuan valmistama linja-automalli. Se esiteltiin vuonna 2010 korvaamaan entinen vuodesta 2006 valmistettu Magnus II.


title: Nan Bostick

text: Nan Bostick (2. maaliskuuta 1943 – 26. maaliskuuta 2012) oli amerikkalainen ragtime-pianisti, säveltäjä, kirjailija ja historioitsija. Kirjailijana ja historioitsijana hän oli erikoistunut varsinkin ragtime-musiikin naispuolisten vaikuttajien historian tutkimukseen.


title: Nan Bostick

text: Nan Bostick asui viimeiset vuotensa Menlo Parkissa, Kaliforniassa. Elämäntyönsä hän teki musiikinopettajana. Hän sovelsi erityistä pienille lapsille (vastasyntyneistä nelivuotiaisiin) tarkoitettua musiikkikasvatusmenetelmää. Bostick jäi opettajantoimestaan eläkkeelle 2008. Jäätyään eläkkeelle hän omistautui kokonaan pianonsoitolle ja ragtime-musiikin historian tutkimukselle.


title: Nan Bostick

text: Pääasiallisesti Nan Bostick tunnetaan pianistina ja säveltäjänä. Hän soitti mm. historiallista ragtime-musiikkia ja on tehnyt joitakin levytyksiä. Hän myös sävelsi kappaleita. Dokumentaristi Ken Burns on sisällyttänyt joitakin valikoituja näytteitä Bostickin ensimmäisen cd-julkaisun kappaleista vuonna 2004 julkaistuun dokumenttiinsa "Unforgivable Blackness: The Rise and Fall of Jack Johnson".


title: Nan Bostick

text: Eric Marchesen mukaan Nan Bostick kiinnostui ragtime-musiikista vasta kypsällä iällä, kun sai selville, että hänen isoäitinsä vanhempi veli oli ollut tunnettu ragtimen pioneereihin kuulunut säveltäjä Charles N. Daniels. Daniels oli kuollut tammikuussa 1943 eli ennen Bostickin syntymää. Nan perehtyi ajan myötä syvällisesti ragtime-musiikkiin sekä isoenonsa sävellyksiin, joita hän sittemmin säännöllisesti esitti. Aktiivivuosinaan hän esiintyi sivutoimisesti siviilityönsä (musiikinopettaja) ohella.


title: Nan Bostick

text: Ragtime-musiikin alalla Bostick oli ansioitunut laajemminkin. Hän oli eräs keskeisiä henkilöitä, jotka järjestivät Yhdysvaltain länsirannikon ragtime-musiikin festivaalin ("West Coast Ragtime Festival"). Festivaali pidetään vuosittain marraskuussa. Bostick oli eläessään säännöllinen vieras myös useissa muissa ragtime-musiikin tapahtumissa ympäri Yhdysvaltoja. Näistä voidaan mainita mm. Scott Joplinin ja "Blind" Boonen muistoa vaalivat musiikkitapahtumat, Lake Superiorin ja Randallin ragtime-festivaalit, Indianapolisin klassisen ragtime-musiikin festivaali sekä "Ragtime Street Fair"-tapahtuma Greenfield Villagen alueella Dearbornissa, Michiganissa. Hän esitti tapahtumissa mm. isoenonsa Charles Danielsin säveltämää musiikkia. Bostickilla oli tapana alustaa musiikkiesityksiään lisäämällä niihin pieni historiallinen johdanto (hän esimerkiksi valotti esittämänsä kappaleen taustaa). Esiintymisten lisäksi hän organisoi vuosien varrella useita omia ragtime-aiheisia seminaareja.


title: Nan Bostick

text: Kun Detroitin kaupunki täytti 300 vuotta vuonna 2001, kaupungin hallinto sponsoroi Bostickin esiintymään ja luennoimaan 300-vuotisjuhlatapahtumassa.


title: Nan Bostick

text:
Bostick sävelsi vuosikymmenten aikana joitakin musiikkikappaleita.Bostick oli laajalti perehtynyt ragtime-musiikin historiaan.
Hän oli tunnustettu asiantuntija Detroitin alueen ragtime-musiikin historian ja varsinkin niin kutsutun "intiaani intermezzo" -tyyppisen () ragtime-musiikin alalajin tuntijana. Kyseistä musiikkityyppiä edustaa esimerkiksi Nanin isoenon Charles Danielsin vuonna 1901 säveltämä hittikappale "Hiawatha". Viimeisinä vuosinaan Bostick yritti löytää tietoa 1900-luvun alkuvuosina ragtime-musiikkia säveltäneistä naissäveltäjistä ja näiden elämästä. Varhaiset naissäveltäjät olivat enimmäkseen vaipuneet unholaan ragtime-musiikin suosion laannuttua 1910-luvun jälkeen. Bostick otti asiakseen tuoda päivänvaloon uutta tietoa näistä säveltäjistä. Löydöksistään hän julkaisi vuonna 2002 yhdessä Nora Hulsen kanssa teoksen "Ragtime's Women Composers: An Annotated Lexicon".


title: Nan Bostick

text: Nan Bostick kuoli keuhkosyöpään 26. maaliskuuta 2012. Hänen miniänsä, Lisa Exbergerin, mukaan Bostick oli sairastanut syöpää jo pidempään. Viimeiseen vaiheeseensa sairaus oli edennyt vuoden 2011 aikana. Bostick siunattiin 28. huhtikuuta 2012 Menlo Parkin First Baptist-kirkossa.


title: Nan Bostick

text: Nan Bostick oli tunnetun säveltäjä ja musiikkikustantaja Charles N. Danielsin sisaren lapsenlapsi. Nanin isoäiti oli Danielsin ainoa aikuisikään selvinnyt sisar Elizabeth Daniels (s. elokuussa 1884). Bostick on kirjoittanut isoenostaan elämäkertateoksen.


title: Nan Bostick

text: Bostick oli naimisissa ja hänellä oli ainakin yksi poika (Will Hawkins).


title: Nan Bostick

text: Musiikillisen uransa aikana Nan Bostick julkaisi kolme albumia, joista kaksi hän teki yhdessä Tom Brierin kanssa. Osan kappaleista hän soitti duettona Brierin kanssa. Levytykset sisältävät pääasiassa ragtime-musiikkia 1890-luvulta nykypäivään. Levyillä on myös Bostickin ja Brierin säveltämiä kappaleita.


title: Scania OmniExpress 320LE

text: Scania OmniExpress 320LE on SOE Busproductionin valmistama linja-automalli.


title: Iso Venesjärvi

text: Iso Venesjärvi on Pirkanmaalla Parkanossa Jylhänkylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Kuivasjärven valuma-alueeseen. Iso Venesjärvi on osa Vatajanjoen valuma-aluetta.


title: Iso Venesjärvi

text: Järven pituus on 2,6 kilometriä, leveys 650 metriä ja sen pinta-ala on 85 hehtaaria. Se sijaitsee tasaisesta maastosta 10–15 metriä kohoavan harjanteen länsipuolella. Siihen laskevat ympäröivien metsien suo-ojat ja Iso-Valkiaisen laskuoja. Järven pohjoispäähän laskee Venesjoen ja Hakoluoman yhteinen jokiuoma, joka on Vähä-Valkiaisen, Vähä Venesjärven, Vähä Pelijärven, Iso Pelijärven, Iso Kivijärven ja Hakojärven laskujoki. Rantaviivan pituus on 6,6 kilometriä. Ranta on pääasiassa metsämaata, jossa on metsäsuon saarekkeita. Järven länsirannat ovat monin paikoin ruohottuneita ja soistuneet umpeen niin, että eräät asukkaat ovat ruopanneet rantaan ulottuvia kaivantoja. Järven lähiympäristössä sijaitsee kaksi maatilaa ja rannoille on rakennettu lähes 20 vapaa-ajan asuntoa. Niille johtaa tiet vajaan kilometrin päässä kulkevalta valtatieltä 3.


title: Iso Venesjärvi

text: Iso Venesjärvi on runsashumuksinen, ruskeavetinen ja hapan metsäjärvi. Järven vedenlaatua tutkittiin kolamsti vuosina 1975–1992. Veden väriluku oli tuolloin 250–440 Pt/l, sameus 0,85–1,35, happipitoisuus 0,10–7,60 mg/l eli hapen kylläisyysasteena 1–54 %. Veden ravinnepitoisuudet olivat kokonaistyppenä 610–680 µg/l ja kokonaisfosforina 23–58 µg/l. Järveen laskevat idästä Hanhinevan ja Sompanevan turvetuotantoalueiden vedet.


title: Iso Venesjärvi

text: Metsämuseossa on kaksi valokuvaa, jossa Iso Venesjärven vedenpintaa lasketaan 1930-luvulla.


title: Hexagon

text: Hexagon AB on ruotsalainen, vuonna 1975 perustettu, paikkatietoalaan ja teollisuuden mittauksiin keskittynyt pörssiyritys. Osakeyhtiön kotipaikka on Tukholma. Sillä on runsas 16 000 työntekijää. Yrityksellä on oma toimipiste ja aktiivinen läsnäolo noin 50 valtiossa. Hexgonin osake kuului helmikuussa 2016 OMX:n pohjoismaiseen osakeindeksiin (OMXN40).


title: Hexagon

text: Hexagonin liikevaihdosta noin puolet tulee yritysmaailman paikkatietosovelluksista (mittalaitteet ja sensorit sekä georeferoidun mittausaineiston käsittelyohjelmistot) ja toinen puoli teollisista yrityssovelluksista (sensorit ja ohjelmistot tuotannon optimointiin sekä teollisuus-ja offshore-laitosten suunnittelu-, rakentamis- ja operointiohjelmistot). Markkina-alueista tärkeimmät ovat Pohjois-Amerikka (31 % liikevaihdosta; yli 4 000 työntekijää), Länsi-Eurooppa (30 %; yli 5 500 hlöä) ja Kiina (noin 15 %; yli 2 300 hlöä).


title: Hexagon

text: Eräs tunnetuimpia Hexagonin tytäryrityksiä on Sveitsin Heerbruggissa kotipaikkaansa pitävä maanmittausalan tuotteita tarjoava Leica Geosystems-osakeyhtiö.


title: Fehlingin liuos

text: Fehlingin liuos on liuos, joka sisältää kuparisulfaattia, kaliumnatriumtartraattia ja natriumhydroksidia suhteessa 1:4:8. Liuosta käytetään analyyttisessä kemiassa reagenssina osoittamaan aldehydien, erityisesti pelkistävien sokerien, läsnäolo. Reagenssin kehitti saksalainen kemisti Hermann von Fehling vuonna 1849.


title: Fehlingin liuos

text: Fehlingin liuos valmistetaan juuri ennen käyttöä yhdistämällä kuparisulfaattiliuos ja natriumhydroksidin avulla emäksiseksi tehty kaliumnatriumtartraattiliuos. Liuoksessa muodostuu reaktiiviseksi ioniksi emäksisissä olosuhteissa (pH noin 13) kuparin tartraattikompleksi bis(tartraatto)kupraatti(II)-ioni ([Cu((CHO)]). Tämä ioni on rakenteeltaan tasomainen, ja kupari-ionit ovat koordinoituneet kukin kahteen tartraattiligandiin. Fehlingin liuos reagoi lämmitettäessä aldehydien kanssa pelkistyen punaiseksi kupari(I)oksidiksi, joka saostuu veteen liukenemattomana. Samalla aldehydi pelkistyy karboksyylihapoksi. Ketonit eivät reagoi vastaavalla tavalla.


title: Paavo Vara

text: Paavo Gideon Vara (vuoteen 1936 Vikman; 20. lokakuuta 1908 Kirkkonummi – 29. toukokuuta 1989) oli suomalainen lääkäri ja professori.


title: Paavo Vara

text: Varan vanhemmat olivat asemapäällikkö Axel Fredrik Vikman ja Vieno Impi Julenius ja puoliso vuodesta 1940 Ester Margareta Snellman. Vara tuli ylioppilaaksi Helsingin uudesta yhteiskoulusta 1926 ja valmistui lääketioeteen lisensiaatiksi 1934. Lääketieteen ja kirurgian tohtoriksi hän väitteli 1943 ja sai naistentautien ja synnytysten erikoislääkärin pätevyyden 1939. Vara oli Helsingin yliopiston naistentautien ja synnytysopin dosentti vuodesta 1944 vuoteen 1951 ja professori 1951–1973. Hän tutki raskautta ja synnytystä. 1930- ja 1940-luvuilla hän työskenteli useissa eri sairaaloissa, HYKSin naistentautien synnytysklinikan ylilääkäri hänestä tuli 1951. Sotilasarvoltaan Vara oli lääkintämajuri (1943).


title: Paavo Vara

text: Vara oli Suomen gynekologiyhdistyksen puheenjohtaja ja kunniajäsen.


title: Hålogaland

text: Hålogaland on Pohjois-Norjan historiallinen nimi. Ennen Norjan kääntymistä kristinuskoon se oli itsenäinen pikkukuningaskunta, joka ulottui nykyisten Nordlandin läänin ja Tromssan läänin alueelle. Etelässä sen rajana oli Namdalen Pohjois-Trøndelagin läänissä ja pohjoisessa Lyngen Tromssan läänissä.


title: Hålogaland

text: Keskiajalle asti Hålogalandilla viitattiin Trøndelagista pohjoiseen sijainneeseen alueeseen. Hålogalandista itään sijaitsi Finnmark, jossa saamelaiset asuivat.


title: Hålogaland

text: Paikannimen etymologia on "Helgeland", joka tarkoittaa rauhallista maata.


title: Tuomas Holli

text: Tuomas Holli (s. 20. huhtikuuta 1979) on suomalainen kilpauransa päättänyt koripalloilija.


title: Tuomas Holli

text: Raholan Pyrkivän kasvatti Holli pelasi Pyrbasketissa miesten SM-sarjassa kaudella 1998–1999 kolme ottelua joissa jäi pisteittä. Kaudella 1999–2000 Holli kuului Pyrbasketin kokoonpanoon 17 runkosarja- ja kahdessa pudotuspeliottelussa, ja runkosarjassa hän sai peliaikaa neljässä ottelussa. Pisteille hän ylsi 7. marraskuuta 1999 vierasottelussa Korihaita vastaan, jolloin hän kirjautti 17 minuutissa kymmenen pistettä, kaksi levypalloa ja yhden koriinheiton torjunnan.


title: Worldwide Texas Tour

text: Worldwide Texas Tour on ZZ Top -yhtyeen kiertue. Kiertue promotoi yhtyeen "Fandango!"-albumia. Kiertue soitettiin Yhdysvalloissa.


title: Panu Hämäläinen

text: Panu Hämäläinen (s. 1. syyskuuta 1976) on suomalainen kilpauransa päättänyt koripalloilija.


title: Panu Hämäläinen

text: Basket Savonlinnan kasvatti Hämäläinen pelasi Pyrbasketissa miesten SM-sarjassa kaudella 1996–1997 kolmessa ottelussa joissa yhdessä ylsi pisteille. Kaudella 1997–1998 Hämäläinen kuului Pyrbasketin kokoonpanoon 21 runkosarjaottelussa joista sai peliaikaa kuudessa ottelussa. Miesten pääsarjan piste-ennätyksekseen hän heitti seitsemän pistettä 7. joulukuuta 1997 Helsingin NMKY:tä vastaan. Lisäksi Hämäläinen pelasi yhden pudotuspeliottelun, jossa hän kirjautti yhden levypallon, syötön ja riiston.


title: Carl Wargh

text: Carl Viking Wargh (15. toukokuuta 1938 Vaasa – 27. toukokuuta 2018 Mustasaari) oli suomalainen taidemaalari. Hän valmistui Suomen Taideakatemian koulusta 1960. Akvarellistinä tunnettu taiteilija hallitsi myös hiilipiirroksia. Taiteilijan työt ovat herkkiä ja naturalistisen yksityiskohtaisia. Töiden värimaailma ja lennokkuus saa aikaan informalistisen vaikutelman. Taustalta kuultava valkoinen pohjaväri antaa töille luonnosmaista keveyttä.


title: Carl Wargh

text: Carl Viking Warghin perhe


title: Henri Montonen

text: Henri Montonen (s. 21. toukokuuta 1974) on suomalainen kilpauransa päättänyt koripalloilija.


title: Henri Montonen

text: Tampereen NMKY:n kasvatti Montonen kuului Tampereen Pyrinnön kokoonpanoon miesten SM-sarjassa kaudella 1995–1996. Hän sai säännöllisesti peliaikaa ja teki miesten pääsarjauran piste-ennätyksensä (10) 18. lokakuuta 1995 KTP:tä vastaan. Kaudella 1996–1997 Montonen jatkoi pelaamista Pyrbasketiksi vaihtuneessa joukkueessa tehden parhaimmillaan yhdessä ottelussa viisi pistettä.


title: Castrosua Magnus II

text: Castrosua Magnus II on espanjalaisen Castrosuan valmistama linja-auton korimalli. Se esiteltiin vuonna 2006 CS.40 Magnuksen seuraajaksi. Magnus II korvautui vuonna 2010 esitellyllä Magnus E:llä


title: Pandora (yritys)

text: Pandora A/S (usein muodossa PANDORA) on tanskalainen osakeyhtiömuotoinen pörssiyritys, joka suunnittelee, valmistaa ja myy koruja. Yhtiön kotipaikka on Glostrup Tanskan pääkaupunkialueella. New York Timesin mukaan Pandora A/S oli vuonna 2011 myynnillä mitattuna maailman kolmanneksi suurin koruvalmistaja. Sitä suurempia olivat vain Cartier ja Tiffany & Co..


title: Pandora (yritys)

text: Pandoran koruja myydään maailmanlaajuisesti yli sataan maahan sijoittuvissa 9 300 myymälöissä, joista yli 1 800 on Pandoran konseptimyymälöitä. Yhtiöllä on strateginen kumppanuus Disney-yhtiön kanssa Disney-aiheisten korujen valmistamiseksi ja myymiseksi. Tammikuussa 2016 yhtiö kertoi pyrkivänsä avaamaan 200–300 uutta myymälää vuosittain ajanjaksolla 2016–2018.


title: Pandora (yritys)

text: Yhtiöllä on runsas 16 700 työntekijää. Henkilökunnasta noin 11 000 työskentelee Thaimaan Bangkokin alueen "Gemopolisissa", jossa Pandoran korut valmistetaan.


title: Pandora (yritys)

text: Pandoran perusti tanskalainen kultaseppä Per Enevoldsen vuonna 1982 yhdessä vaimonsa Winnien kanssa. Se oli aluksi pieni, riippumaton korumyymälä Kööpenhaminassa. Pariskunta matkusti usein Thaimaahan hankkimaan materiaaleja ja etsimään myytäviä koruja. Kysynnän kasvaessa Enevoldsenit panostivat tukkukauppaan ja vuonna 1987 vähittäismyynti lopetettiin. Vuonna 1989 he palkkasivat yritykselle suunnittelijoita ja siirsivät valmistuksen Thaimaahan. Edulliset valmistuskulut ja tehokas hankintaketju mahdollistivat massamarkkinoille tarkoitettujen, käsityönä viimeisteltyjen korujen valmistamisen. Koruvalikoiman avaintuotteita ovat rannekorut, mutta tuotantoon on kuulunut myös sormuksia, kaula- ja korvakoruja sekä kelloja (kelloista sittemmin luovuttu).


title: Pandora (yritys)

text: Rannekorjujen ilmiömäinen suosio kiinnitti Axcelin, tanskalaisen sijoitusrahaston huomion. Axcel osti 60 prosenttia yrityksen osakkeista vuonna 2008 2,4 miljardilla Tanskan kruunulla. Seuraavan kahden vuoden aikana yritystä valmisteltiin pörssikuntoon. Vuoden 2010 loppuun mennessä Pandoran tuotteita myytiin jo 55 maassa yli 10 000 myymälässä. Liikevaihto kasvoi vuoden 2008 1,9 miljardista kruunusta (DKK) 6,6 miljardiin kruunuun vuonna 2010. Yhtiö oli noussit maailman kolmanneksi suurimmaksi korualan yritykseksi.


title: Pandora (yritys)

text: Vuoden 2010 lopulla yhtiö järjesti suuren osakeannin ja listautui Kööpenhaminan pörssiin. Yhtiö keräsi menestyksekkäällä osakeannillaan 2,1 miljardia Yhdysvaltain dollaria. Osakkeen listautumishinta oli 210 Tanskan kruunua. Seuraavana vuonna osake kuitenkin romahti, kun yhtiö ei menestynyt osakkeenomistajien ja markkinoiden odottamalla tavalla. Toisen vuosineljänneksen tulosjulkistuksen jälkeen toimitusjohtaja erosi ja osake putosi 51 kruunuun. Sittemmin sijoittajien luottamus yhtiöön palasi ja osakkeen kurssi on noussut merkittävästi. Esimerkiksi 18. helmikuuta 2016 edeltävän vuoden (52 viikkoa) aikana osakkeen arvo vaihteli välillä 424–952 Tanskan kruunua.


title: Pandora (yritys)

text: Pandoran osake kuului helmikuussa 2016 OMX:n vaihdetuimpien pohjoismaisten osakkeiden OMX Nordic 40 -osakeindeksiin (OMXN40).


title: Mikko Varo

text: Risto Mikko Varo (29. syyskuuta 1913 Helsinki –1995) oli suomalainen kotieläintutkija. Hän oli Helsingin yliopiston kotieläinten jalostustieteen professori 1966–1976. Hän kehitti tietotekniikkaan ja suhteelliseen arvosteluun perustuvan sonnien jälkeläisarvostelumenetelmän ja loi suomalaisen keinosiemennysjalostuksen pohjan. (Virka perustettiin ylimääräisenä virkana 1966.)


title: Mikko Varo

text: Varo väitteli 1952 ja toimi ennen professuuria Maatalouden tutkimuskeskuksen tutkijana ja erikoistutkijana 1948–1966 ja Helsingin yliopiston dosenttina 1954–1966.


title: Tommi Pinta

text: Tommi Pinta (s. 8. huhtikuuta 1987) on suomalainen amerikkalaisen jalkapallon pelaaja ja kilpauransa päättänyt koripalloilija. Amerikkalaisessa jalkapallossa Suomen parhaimpiin sisempiin laitahyökkääjiin luettava Pinta on voittanut urallaan muun muassa Saksan mestaruuden, ja hänet on valittu Urheilutoimittajien liiton äänestyksessä maan parhaaksi lajinsa edustajaksi.


title: Tommi Pinta

text: BC Nokian kasvatti Pinta kuului Pyrbasketin kokoonpanoon miesten SM-sarjassa kaudella 2003–2004 kahdeksassa runkosarjaottelussa, joista hän sai peliaikaa kolmessa ja teki pisteitä kahdessa. Pinta pelasi koripalloa myös Suomen nuorisomaajoukkueissa: B-pojissa 18 ottelua 8,4 pisteen keskiarvolla ja A-pojissa seitsemän ottelua 3,1 pisteen keskiarvolla.


title: Tommi Pinta

text: Amerikkalaisen jalkapallon harrastamisen Pinta aloitti vuonna 2005. Lajinvaihtoon häntä kannusti muun muassa koripalloon verrattuna vähäinen harjoittelun määrä. Lajin hän aloitti Tampere Saintsissä. Vuosina 2007–2010 hän harjoitti lajia yhdysvaltalaisessa yliopistossa. Pinta palasi yliopiston jälkeen takaisin Suomeen edustaen kaudella 2011 Seinäjoki Crocodilesiä ja kaudella 2012 Helsinki Wolverinesia. Kaudet 2013 ja 2014 Pinta pelasi Saksan pääsarjassa Braunschweig Lionsissa, voittaen jälkimmäisenä kautena Saksan mestaruuden. Pinta palasi vuonna 2015 Suomeen, tällä kertaa Turku Trojansin pelipaitaan.


title: Tommi Pinta

text: Vuonna 2016 Pinta palasi kasvattajaseuraansa Tampere Saintsiin, joka oli juuri noussut Vaahteraliigaan. Kaudeksi 2017 Pinta siirtyi Hämeenlinna Huskiesiin. Hämeenlinnan luovuttua sarjapaikasta, siirtyi Pinta seuraavaksi kaudeksi Helsinki Roostersiin.


title: Varpio

text: Varpio on muun muassa seuraavien suomalaisten sukunimi:


title: Kai Warras

text: Kai Jorma Rafael Warras, vuoteen 1935 "Wikman" (31. maaliskuuta 1917 Helsinki –19. syyskuuta 2006 Helsinki) on suomalainen varatuomari. Hän toimi Suomen Punaisen Ristin (SPR) pääsihteerinä 1956–1985.


title: Kai Warras

text: Warras loi 1950-luvulla SPR:n paikallisverkoston ja kehitti vapaaehtoistoiminnan. Hänelle myönnettiin 1980 valtiotieteiden kunniatohtorin arvo.


title: Kai Warras

text: Warraksen veli on Teppo Warras.


title: Wings 1973 UK Tour

text: Wings 1973 UK Tour on Wings-yhtyeen kiertue. Kiertue promotoi yhtyeen Red Rose Speedway albumia, joka soitettiin Iso-Britanniassa.


title: Global Salcai Utinsa

text: Global Salcai Utinsa on Kanariansaarten suurin linja-autoliikennöitsijä. Se liikennöi suurimman osan Gran Canaria-saaren liikenteestä.


title: Global Salcai Utinsa

text: Global Salcai Utinsa syntyi 17. marraskuuta 2000 kahden Gran Canarian suurimman linja-autoliikennöitsijän, Salcain ja Utinsan yhdistyessä. Salcai oli aiemmin liikennöinyt saaren eteläosan reitit ja Utinsa keski- ja pohjoisreitit. Salcain linja-autot olivat maalattuna vihreiksi ja Utinsan sinipunaisiksi. Globalin värimaailmasta tuli vaaleansininen ja linja-autojen numerointi alkoi numerosta 1301.


title: Global Salcai Utinsa

text: Globalilla on omistuksessaan tällä hetkellä 303 linja-autoa.Yksi Volvo-merkkinen linja-auto paloi korjauskelvottomaksi tammikuussa 2016 Teldessä.


title: Global Salcai Utinsa

text: Globalin kotisivu


title: Osmo Vartiainen

text: Osmo Olavi Veli Vihtori Vartiainen (23. maaliskuuta 1913 Helsinki – 17. tammikuuta 2002) oli suomalainen lääkäri, joka sai professorin arvonimen (1966).


title: Osmo Vartiainen

text: Vartiaisen vanhemmat olivat työmestari Vihtori Vartiainen ja Edla Maria Hellstén ja puoliso vuodesdta 1940 sairaanhoitaja Mirjam Marjatta Kuortti. Vartiaisen veljiä olivat professorit Armas Vartiainen ja Ilmari Vartiainen. Vartiainen tuli ylioppilaaksi Suomalaisesta normaalilyseosta 1932 ja valmistui lääletieteen lisensiaatiksi 1943. Lääketieteen ja kirurgian tohtoriksi hän väitteli 1950 ja sai sisätautien erikoislääkärin pätevyyden 1948. Hänen väitöskirjansa aihe oli "The Anthelmintic Effects of Thymol and p-Cymene. A Pharmacological and Clinical Study with Special Consideration of the Fish Tape Worm". Farmakologin uransa Vartiainen aloitti Helsingin yliopiston farmakologian laitoksen ylimääräisenä amanuenssina 1938–1942. Hän toimi saman laitoksen vt. assistenttina 1943–1945 sekä assistenttina 1945–1951. Vartiainen oli lääkintöhallituksen sairaalaosaston lääkintöneuvos 1956–1976. Hän tutki farmakologiaa ja sisätautioppia.


title: Wings Over Europe Tour

text: Wings Over Europe Tour oli Wings-yhtyeen euroopan kiertue vuodelta 1972.


title: Buleuterion (Olympia)

text: Buleuterion () oli antiikin aikainen buleuterion ja Olympian kisojen järjestämiseen liittynyt julkinen rakennus Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.


title: Buleuterion (Olympia)

text: Buleuterion rakennettiin alun perin arkaaisella kaudella noin vuonna 580 eaa. ja se on näin yksi Olympian vanhimpia rakennuksia. Rakennusta laajennettiin klassisella ja hellenistisellä kaudella 400- ja 300-luvuilla ja siihen tehtiin pienempiä muutoksia vielä roomalaisajalla. Buleuterion toimi Olympian kisojen järjestämisestä vastanneiden Eliksen bulen eli neuvoston sekä kisojen tuomariston ("hellanodikai") kokouspaikkana.


title: Buleuterion (Olympia)

text: Buleuterion toimi myös rakennuksena, jossa urheilijat rekisteröityivät ja missä heitä koskevat arvonnat suoritettiin. Ennen kisoja Buleuterionissa ilmoitettiin kisaohjelmasta. Urheilijat sekä heidän sukulaisensa ja valmentajansa vannoivat siellä valan ("horkos"), jonka mukaan he eivät syyllistyisi mihinkään vilppiin. Samoin tuomarit vannoivat valan, jonka mukaan he tuomitsisivat reilusti eivätkä ottaisi lahjuksia. Kilpailujen jälkeen rakennuksessa otettiin vastaan rikkomuksia koskevat vetoomukset ja päätettiin mahdollisista rangaistuksista.


title: Buleuterion (Olympia)

text: Buleuterion sijaitsi Zeuksen temppelin ja koko Olympian temenos-alueen eli "Altiksen" eteläpuolella. Rakennus koostui loppuvaiheessaan hellenistisellä ajalla neljästä eri osasta: kahdesta siipirakennuksesta, niiden välissä olleesta suorakulmion muotoisesta tilasta sekä kokonaisuuden itäpuolelle lisätystä stoasta eli pylväshallista.


title: Buleuterion (Olympia)

text: Rakennuksen pohjoinen siipi oli sen varhaisin, 500-luvulla eaa. rakennettu osa. Sen koko oli noin 30,7 x 13,8 metriä. Se oli muutoin suorakulmainen, mutta sen länsipää oli puolikaarenmuotoinen apsis. Siipirakennuksen keskellä kulki seitsemän pylvään rivi, joka jakoi sen kahteen laivaan. Apsis oli erotettu muusta tilasta poikittaisella väliseinällä ja toinen pitkittäinen väliseinä jakoi sen kahteen yhtäsuureen osaan. Apsiksen huoneissa säilytettiin mahdollisesti virallisia luetteloita Olympian kisojen voittajista. Sisäänkäynti siipirakennukseen oli itäpäästä ja sen edustalla oli kolme doorilaista pylvästä. Myöhemmin 400-luvulla eaa. rakennettu eteläsiipi oli rakenteeltaan samanlainen.


title: Buleuterion (Olympia)

text: Siipirakennusten väliin rakennettiin mahdollisesti vuoden 374 eaa. maanjäristyksen jälkeen suorakulmionmuotoinen huone, jonka koko oli noin 14 x 14 metriä. Sen keskellä oli Zeus Horkioksen eli valoja suojelevan Zeuksen patsas ja alttari. Patsaalla oli tuima ilme ja kädessään salamoita. Patsaan jalustaan oli kirjoitettu kirouksia ja uhkauksia valan rikkoneille. Tätä huonetta käytettiin selvästi kisavalojen vannomiseen.


title: Buleuterion (Olympia)

text: Samoihin aikoihin kokonaisuuden itäpuolelle koko sen pituudelta rakennettiin joonialaista tyyliä edustanut stoa, joka yhdisti siipirakennukset ja niiden keskellä olleen huoneen. Siinä oli 27 x 3 pylvästä, ja se avautui itään päin. Roomalaisella ajalla stoan itäpuolelle rakennettiin pylväspiha, jossa oli kolme doorilaista pylväikköä pohjois-, itä- ja eteläsivustalla.


title: Buleuterion (Olympia)

text: Rakennuksesta on säilynyt vain sen perustukset. Niitä on kunnostettu jonkin verran.


title: Feidiaan työpaja

text: Feidiaan työpaja () oli antiikin aikainen kuvanveistäjä Feidiaan käyttämä työpajarakennus Olympiassa Kreikassa. Varhaiskristillisellä ajalla sitä käytettiin kirkkona. Rakennuksen rauniot sijaitsevat Olympian arkeologisella alueella Archaía Olympían kunnassa.


title: Feidiaan työpaja

text: Työpaja rakennettiin noin vuonna 430 eaa. tunnetun kuvanveistäjä Feidiaan käyttöön ja se toimi hänen työpajanaan hänen työstäessään suurikokoista, kullasta ja norsunluusta tehtyä Zeuksen kuvapatsasta läheistä Zeuksen temppeliä varten. Temppeli oli valmistunut 26 vuotta aiemmin, vuonna 456 eaa. Feidias siirtyi Olympiaan saatuaan Parthenonin koristelut valmiiksi Ateenassa. Kuvapatsaan, joka luettiin myöhemmin yhdeksi maailman seitsemästä ihmeestä, veistäminen kesti todennäköisesti useita vuosia. Löydösten perusteella rakennus olisi saattanut olla työpajakäytössä vielä vuonna 420 eaa. Patsas todennäköisesti siirrettiin temppeliin osina ja koottiin siellä uudelleen.


title: Feidiaan työpaja

text: Vaikka työpajarakennus oli tarkoitettu väliaikaiseksi, se säilyi käytössä ja siihen tehtiin muutoksia aina roomalaiselle ajalle saakka. Rakennusta käytettiin ainakin pyhäkkönä, jossa oli eri jumalille omistettuja alttareita. Varhaiskristillisellä ajalla noin 435–451 jaa. rakennus muutettiin kirkoksi rakentamalla sen säilyneiden osien päälle basilikakirkko. Se oli koko Eliksen alueen ensimmäinen tunnettu varhaiskristillinen kirkko. Kirkko tuhoutui maanjäristyksessä vuonna 550. Tästä huolimatta rakennus on käyttöhistoriastaan johtuen Olympian rakennuksista kaikista parhaiten säilynyt.


title: Feidiaan työpaja

text: Feidiaan työpaja kaivettiin esiin jo Olympian ensimmäisissä, ranskalaisten suorittamissa arkeologisissa kaivauksissa vuonna 1829. Sitä arveltiin heti alusta Feidiaan työpajaksi. Järjestelmälliset tutkimukset suoritettiin osana saksalaisten kaivauksia 1900-luvun jälkimmäisellä puoliskolla.


title: Feidiaan työpaja

text:
Työpajarakennus sijaitsee Olympian temenos-alueen eli "Altiksen" ulkopuolella Zeuksen temppelin länsipuolella. Rakennus on pohjakaavaltaan suorakulmainen ja rakennettu itä-länsisuunnassa. Sen pituus on noin 32,2 metriä ja leveys noin 14,6 metriä. Rakennus koostuu kahdesta huoneesta ja sen sisäänkäynti oli idästä eli temppeliltä päin. Läntisessä huoneessa oli sisällä kaksi riviä pylväitä, jotka jakoivat sen kolmeen laivaan. Pohjakaava ja mittasuhteet muistuttavat Zeuksen temppelin naoksen eli cellan mittasuhteita, minkä oli mitä ilmeisimmin tarkoitus helpottaa taiteilijan työtä patsasta rakennettaessa. Rakennus on tehty paikallisesta kalkkikivestä, jossa on paljon mm. simpukankuoria. Työpajan eteläpuolella oli pienempiä rakennuksia, jotka olivat kenties työmiesten majoitusta varten.
Varhaiskristillisessä basilikassa oli kolme laivaa ja apsis sekä alttari itäpäässä eli entisen sisäänkäynnin paikalla. Sisäänkäynti oli nyt länsipäässä olleen nartheksin eteläosassa. Seinät oli tehty tiilestä, lattia marmorista ja katto puusta. Kirkon matala kuoriaitaus, joka oli tehty marmorista, on säilynyt.


title: Feidiaan työpaja

text: Kaivauksissa rakennuksen alueelta on löydetty lukuisia työkaluja, norsunluun ja puolijalokivien palasia, lasisia koristekuvioita, savisia muotteja ja muita taiteilijan käyttämiä tarvekaluja ja materiaaleja. Kaivauksissa löydettiin myös pieni mustakuviotekniikalla koristeltu "oinokhoe" eli viinikannu, johon oli kaiverrettu teksti ΦEIΔIO EIMI ("Feidio eimi", ”Minä olen Feidiaan [kannu]”), joka todisti lopullisesti rakennuksen käyttötarkoituksen. Kirkkovaiheesta on löydetty kristillisiä piirtokirjoituksia. Esinelöydöt ovat Olympian arkeologisessa museossa.


title: Filippeion

text: Filippeion () oli antiikin aikainen Makedonian hallitsijasuvun rakennuttama tholos eli pyörötemppeli Olympian pyhäkköalueella Kreikassa. Sen rauniot sijaitsevat Olympian arkeologisella alueella Archaía Olympían kunnassa.


title: Filippeion

text: Filippeion sai nimensä Makedonian kuninkaasta Filippos II:sta, joka aloitti sen rakentamisen vuonna 338 eaa. Khaironeian taistelussa saavuttamansa voiton kunniaksi. Filippoksen kuoltua vuonna 336 eaa. rakennustyön saattoi todennäköisesti loppuun hänen poikansa Aleksanteri Suuri. Filippeionin tehtävänä oli kunnioittaa Makedonian hallitsijasukua, ja se on ensimmäisiä esimerkkejä siitä, kuinka jumalten temppeleihin aiemmin käytettyä tholos-arkkitehtuuria sovellettiin hallitsijasuvun henkilökultin käytössä.


title: Filippeion

text: Olympian 1800-luvulla alkaneiden arkeologisten kaivausten jälkeen Filippeionin pylväiden osia, koristeosia ja muita osia vietiin Pergamon-museoon Berliiniin. Museo palautti osat Ateenan olympialaisten alla vuonna 2001 sekä suoritti tämän jälkeen rakennuksen kunnostuksen.


title: Filippeion

text:
Filippeion sijaitsi Olympian temenos-alueen eli "Altiksen" luoteiskulmassa Prytaneionin eteläpuolella ja Heran temppelin länsipuolella. Pyörötemppelin halkaisija oli noin 15,2 metriä. Siinä oli ulkoreunalla kehässä 18 pylvästä, jotka edustivat joonialaista tyyliä, ja pyöreän naoksen eli cellan sisäpuolella seinässä 9 puolipylvästä, jotka edustivat korinttilaista tyyliä. Tholos oli rakennettu marmorista tehdylle kolmiportaiselle korokkeelle. Rakennuksen sisäänkäynti oli lännestä.
Rakennuksen sisällä naoksen perällä, sisäänkäyntiä vastapäätä oli puolikaarenmuotoinen jalusta, jolla oli viisi kullasta ja norsunluusta tehtyä patsasta. Ne esittivät Aleksanteria, joka oli asetelman keskellä, sekä hänen vanhempiaan Filipposta ja Olympiasta sekä isovanhempiaan Amyntasta ja Eurydikeä. Pausaniaan mukaan patsaat oli veistänyt Leokhares. Roomalaisella ajalla Olympiaan ja Eurydiken patsaat oli siirretty Heran temppeliin, joka oli muuttunut eräänlaiseksi museoksi.


title: Filippeion

text: Naoksen seinä jäljitteli tiiliseinää. Tholoksen katto oli tehty marmoritiilistä ja sen huipulla oli pronssinen kukkakoriste.


title: Filippeion

text: Filippeionista on säilynyt lähinnä sen perusta sekä pylväiden ja seinien alaosia. Pergamon-museon suorittamissa kunnostustöissä pystytettiin uudelleen kolme pylvästä ja niiden päällä oleva arkkitraavin osa. Rakennuksessa olleista patsaista ei ole säilynyt nykyaikaan mitään.


title: Metroon (Olympia)

text:
Metroon () oli antiikin aikainen Jumalten äidille omistettu temppeli Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.
Temppeli oli rakennettu noin vuonna 400–300 eaa. Sen kultin kohde oli Jumalten äiti, joka käsitettiin alun perin Rheaksi ja myöhemmin Kybeleksi. Esihistoriallisella ajalla Olympian varhaisvaiheissa sama paikka on ollut pyhitetty Maaäidille eli Gaialle sekä Eileithyialle, joka yhdistettiin myös äitiyteen. Roomalaisella ajalla temppelin kultti korvattiin Augustuksen ja muiden keisareiden henkilökultilla sekä Roman eli personifioidun Rooman kultilla.


title: Metroon (Olympia)

text: Metroon sijaitsi Olympian temenos-alueen eli "Altiksen" pohjoislaidalla aarrekammioiden edessä ja Heran temppelin itäpuolella. Metroon oli pieni peripteraalitemppeli, joka edusti doorilaista tyyliä. Sen koko oli noin 10,6 x 20,7 metriä ja siinä oli 6 x 11 pylvästä. Pylväiden korkeus oli noin 4,6 metriä ja niiden halkaisija alapäässä noin 0,85 metriä. Pylväät oli tehty paikallisesta kalkkikivestä ja päällystetty valkoisella stukkolla.


title: Metroon (Olympia)

text: Temppelin naos eli cella avautui itään ja sen pronaoksen edessä oli kaksi pylvästä. Lännen puolella oli opisthodomos, jonka edessä oli myös kaksi pylvästä. Naoksen sisällä sen pohjois- ja eteläseinustalla oli mahdollisesti rivit pylväitä, joiden tyylisuuntaa ei tiedetä. Roomalaisella ajalla temppelissä on ollut ainakin Augustuksen, Claudiuksen, Tituksen, Vespasianuksen, Agrippina nuoremman ja Domitian patsaat. Temppeliin kuulunut alttari sijaitsi mahdollisesti sen länsipuolella tai pohjoispuolella aarrekammioiden alueella.


title: Metroon (Olympia)

text: Temppelistä on säilynyt lähinnä sen perustukset ja vähäisiä muita rakenneosia. Raunioista löytyneet roomalaisaikaiset keisarisukujen jäsenten patsaat ovat Olympian arkeologisessa museossa.


title: Pelopeion

text: Pelopeion () oli antiikin aikainen heeros Pelopsille omistettu pyhäkkö Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.


title: Pelopeion

text: Pelopeion oli rakennettu arkaaisella kaudella noin vuonna 600–500 eaa. ja se uusittiin klassisella kaudella 400-luvulla eaa. Se sijaitsi aivan Olympian temenos-alueen eli "Altiksen" keskellä paikalla, josta on löydetty alueen kaikkein vanhimpien varhaishelladisten talojen ja tumulus-hautojen jäänteet 2000-luvulta eaa. Pelopeionin rakentamisaikaan 500-luvulla eaa. paikalla oli vielä noin kaksi metriä korkea tumuluksen kohouma. Pyhäkkö oli tarkoitettu paikallisen elisläisen heeroksen eli sankarin Pelopsin hautamuistomerkiksi. Pausaniaan kertoman myytin mukaan muistomerkin oli alun perin pystyttänyt Herakles, joka oli Pelopsin jälkeläinen ja jonka kerrottiin myös perustaneen Olympian kisat Pelopsin hautakisoiksi. Pausanias kertoo myös, että paikalla uhrattiin vuosittain musta pässi Pelopsin kunniaksi, eikä kukaan sen lihaa syönyt saanut astua Zeuksen temppeliin.


title: Pelopeion

text: Viimeisessä vaiheessaan pyhäkkö koostui peribolosmuurilla ympäröidystä viisikulmaisesta alueesta, jossa oli lounaiskulmassa doorilaista tyyliä edustanut nelipylväinen propylon-porttirakennus. Aitauksessa oli Pelopsin alttari sekä poppelipuita ja patsaita. Pyhäkköalueelta on löydetty suuri määrä keramiikkaa sekä terrakotasta tehtyjä ihmis- ja eläinhahmoja, jotka ovat Olympian arkeologisessa museossa.


title: Pelopeion

text: Zeuksen temppeli sijaitsi Pelopeionin eteläpuolella. Pyhäkön pohjoispuolella sijaitsi Heran temppeli ja luoteispuolella Filippeion.


title: Theokoleon

text: Theokoleon () oli antiikin aikainen papiston käyttämä rakennus Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.


title: Theokoleon

text: Theokoleon rakennettiin alun perin klassisella kaudella noin vuonna 360 eaa. Se oli todennäköisesti Olympian papiston ("theokoloi") kokoontumis- ja mahdollisesti myös asuinpaikka Prytaneionin ohella. Lisäksi rakennuksessa asui mahdollisesti myös muuta pyhäkköalueen henkilökuntaa. Rakennusta muutettiin sen historian aikana usein.


title: Theokoleon

text: Theokoleon sijaitsi Olympian temenos-alueen eli "Altiksen" ulkopuolella Zeuksen temppelin länsipuolella ja Feidiaan työpajan pohjoispuolella. Rakennus oli suorakulmainen ja koostui alun perin kahdeksasta huoneesta, jotka oli rakennettu keskellä olleen pihan ympärille. Keskuspihan jokaisella neljällä sivulla oli kaksi pylvästä, joiden kautta neljästä huoneesta oli pääsy pihalle; muista huoneista oli ovet näihin neljään huoneeseen. Tässä vaiheessa rakennuksen koko oli noin 18 x 18 metriä. Myöhemmin rakennuksen itäpuolelle lisättiin vestibyyli ja kaksi huonetta lisää. Hellenistisellä ajalla noin 300 eaa. rakennuksen itäpuolelle rakennettiin suurempi peristyylipiha, jonka ympärillä oli lisää huoneita. Niitä rakennettiin mahdollisesti lisää vielä roomalaisella ajalla. Lisärakennuksen koko oli noin 38,6 x 40,4 metriä.


title: Theokoleon

text: Theokoleonin länsipuolella oli Heroon, jonka pohjakaavassa oli ympyränmuotoinen osa neliön sisällä. Sitä heerosta, jolle se oli omistettu, ei kuitenkaan tiedetä.


title: Prytaneion (Olympia)

text: Prytaneion () oli antiikin aikainen prytaneion eli virkamiesten kokoontumispaikka Olympiassa Kreikassa. Sen rauniot sijaitsevat Olympian arkeologisella alueella Archaía Olympían kunnassa.


title: Prytaneion (Olympia)

text: Prytaneion rakennettiin klassisella kaudella noin vuonna 475 eaa. Aiemmin paikalla oli ollut varhaisempia arkaaisen kauden rakennuksia, viimeinen 500-luvulta eaa., joilla oli todennäköisesti sama käyttötarkoitus. Prytaneion oli Olympian kisoja järjestäneiden viranomaisten toinen toimipaikka Buleuterionin ohella. Nämä viranomaiset valvoivat muun muassa pyhäkköalueella säännöllisesti toimitettujen uhrien suorittamista. Prytaneionissa järjestettiin myös Olympian kisojen ohjelmaan kuuluneen hekatombiuhrin jälkeiset pidot. Kisojen viimeisenä päivänä sitä käytettiin voittajien juhlistamiseen, todennäköisesti jälleen pidoilla.


title: Prytaneion (Olympia)

text: Prytaneion sijaitsi Olympian temenos-alueen eli "Altiksen" luoteiskulmassa. Rakennusta muutettiin sen historian aikana usein. Laajimmassa vaiheessa se oli suorakulmainen ja sen koko oli noin 32,7 x 27,3 metriä. Sen sisäänkäyntinä toimi etelän puolella ollut neljän pylvään portiikki ja vestibyyli. Näiden takana oli rakennuksen neliömäinen keskushuone, jonka sivut olivat noin 6,8 metriä. Huoneessa oli Hestian alttari ja ikuinen tuli. Pausaniaan mukaan alttarin tuhkat siirrettiin määräajoin Zeuksen alttarille. Sisäänkäynnin oikealla puolella oli Panin alttari. Keskushuoneen itä- ja länsipuolella oli erillisiä huoneita ja tiloja, ja sen pohjoispuolella oli suurempi suorakulmainen pylväin ympäröity tila, jonka länsipäässä oli lisää huoneita.


title: Prytaneion (Olympia)

text: Prytaneionin eteläpuolella sijaitsi Filippeion ja kaakkoispuolella Heran temppeli.


title: Viron vallankaappaushanke 1935

text: Viron vallankaappaushanke 1935 oli oikeistoradikaalin Viron vapaussotureiden liiton eli niin sanottujen vapsien suunnittelema vallankaappaus, jonka oli määrä toteutua 8. joulukuuta 1935. Tarkoituksena oli syrjäyttää diktatorisesti hallinnut presidentti Konstantin Päts, joka oli edellisvuoden keväällä kaapannut vallan ja lakkauttanut vapsiliikkeen. Kaappaushanke paljastui viime hetkellä ja sen tärkeimmät johtajat saatiin kiinni ja tuomittiin myöhemmin pitkiin vankeusrangaistuksiin. Vallankaappaushanketta suunniteltiin ja johdettiin Suomesta käsin suomalaisten heimoaktivistien tuella, minkä paljastuminen jälkeenpäin haittasi Suomen ja Viron suhteita, ja johti Suomessa äärioikeistolaisen Sinimustat-nuorisojärjestön lakkauttamiseen.


title: Viron vallankaappaushanke 1935

text: Päts oli käytännössä kaapannut vallan maaliskuussa 1934 keskeyttämällä riigivanemin vaaliprosessin, jossa vapsien ehdokkaana ollut kenraali Andres Larka vaikutti todennäköiseltä voittajalta, ja kieltämällä pian sen jälkeen ensin vapsien ja sitten kaikkien muidenkin puolueiden toiminnan. Vapsiliikettä pidettiin fasistisena ja Päts oikeutti toimintansa sillä, että vapsit olisivat suunnitelleet vallankaappausta ja uhanneet Viron demokratiaa. Päts ei kuitenkaan palauttanut demokraattisia oloja, vaan Virossa alkoi monta vuotta kestänyt ”vaikenemisen aika”. Pätsin vangitsemille vapsijohtajille järjestettiin kesäkuussa 1935 oikeudenkäynti, jossa ei kuitenkaan kyetty esittämään uskottavaa näyttöä siitä, että he olisivat suunnitelleet vallankaappausta keväällä 1934.


title: Viron vallankaappaushanke 1935

text: Vapsien johtaja Artur Sirk onnistui pakenemaan Tallinnan keskusvankilasta syksyllä 1934. Hän siirtyi poliittisena pakolaisena Latvian kautta Suomeen ja asettui asumaan Lohjan Lylyisiin. Sirk alkoi kesällä 1935 suunnitella yhdessä maanpakolaistoveriensa kanssa Pätsin hallinnon syrjäyttämistä oikealla vallankaappauksella.


title: Viron vallankaappaushanke 1935

text: Kaappaushankkeen suunnitelmat laadittiin Sirkin huvilalla Lohjalla, ja kaappausta valmisteltiin samanaikaisesti Virossa ja Suomessa. Virossa salaliitossa oli mukana useita satoja henkilöitä. Suomalaiset heimoaktiivit olivat keskeisesti mukana valmisteluvaiheessa. Kaappaukseen tarvittavat aseet ja räjähteet hankittiin Suomesta tai Suomen kautta, ja myös rahoitus kiersi Suomen kautta. Suomessa pääorganisaattorina toimi Isänmaallinen kansanliikkeen (IKL) nuorisojärjestön Sinimustien järjestölehden "Sinimustan" toimitussihteeri Jaakko Virkkunen. Mukana olivat tosiasiassa myös Akateemisen Karjala-Seuran (AKS) johtohenkilöihin kuulunut Vilho Helanen ja IKL:n kansanedustajana toiminut Sinimustien puheenjohtaja Elias Simojoki, mutta he pysyttelivät taustalla, jotta suunnitelmien mahdollisesti paljastuessa vältyttäisiin tahrimasta AKS:n tai IKL:n mainetta. Virkkunen sai aktiivipalveluksessa olleen majuri Bernhard Heimolaisen luovuttamaan kaappaushanketta varten 95 Suomen armeijan varastosta peräisin ollutta käsikranaattia, jotka salakuljetettiin veneellä Tallinnaan.


title: Viron vallankaappaushanke 1935

text: Vallankaappaus aiottiin suorittaa sunnuntaina 8. joulukuuta, jolloin Pätsin puolue Isänmaan liitto ("Isamaaliit") järjesti puoluekokouksen Tallinnan Estonia-teatterissa. Viron armeijalta ja kaitseliit-suojeluskunnilta vallattavilla aseilla ja ajoneuvoilla oli tarkoitus saartaa Estonia-teatteri, jolloin koko maan johto jäisi kerralla kaappaajien vangeiksi. Kaappaussuunnitelma kuitenkin paljastui viime hetkellä Viron poliisille, mahdollisesti ilmiannon seurauksena. Joukko salahankkeen johtajia pidätettiin 8. joulukuuta vastaisena yönä Tallinnassa osoitteessa Kadaka tee 20 sijainneesta talosta, eikä kukaan ollut aloittamassa kaappausta seuraavana aamuna. Sirk vältti pidätyksen, sillä häntä ja Danzigista ostettua käsiaselastia Helsingistä Tallinnaan kuljettanut kalastajavene oli joutunut edellisenä päivänä kääntymään takaisin kovan tuulen vuoksi, eikä hän siksi ollut Virossa pidätysten alkaessa.


title: Viron vallankaappaushanke 1935

text: Kaappaushankkeen paljastuttua Viron poliisi suoritti laajan tutkinnan ja 170 salaliittolaista asetettiin syytteeseen. Tallinnassa kokoontunut sotaoikeus tuomitsi toukokuussa 1936 pidetyssä oikeudenkäynnissä yhteensä 147 henkilöä eripituisiin vankeusrangaistuksiin. Yhdeksän johtajaa sai 20 vuoden vankeustuomion, heidän joukossaan Hjalmar Mäe. Seitsemän syytettyä vapautettiin. Yksi vapautetuista oli entinen ulkoministeri Kaarel R. Pusta, jonka nimi oli mainittu kaappaajien painattamassa lentolehtisessä, mutta joka ei ilmeisesti ollut itse tietoinen kaappaushankkeesta.


title: Viron vallankaappaushanke 1935

text: Virossa suoritettu tutkinta paljasti myös yhteydet Suomeen, minkä jälkeen Suomen viranomaiset aloittivat oman tutkintansa. Virkkusen asuntoon suoritetussa kotietsinnässä löydettiin Elias Simojoen kirjoittamia kirjeitä, joissa solvattiin rajulla tavalla presidentti Pätsiä. Kirjeiden sisältö vuoti julkisuuteen, mistä oli seurauksena eduskunnassa IKL:ää vastaan tehty välikysymys. Joukossa oli myös Simojoen mainetta erityisesti vahingoittanut niin sanottu ”Heinäsaaren keskitysleiri” -kirje, jossa hän julisti oikeusministeri Serlachiuksen sekä antifasisteina tunnettujen pakinoitsijoiden Eeron ja Sasun joutuvan loppuiäkseen Petsamoon Jäämeren saarelle perustettavalle keskitysleirille, jahka Sinimustien edustama suuntaus nousisi Suomessa valtaan. Käytännössä IKL ja varsinkin AKS säästyivät kohulta, sillä syntipukiksi joutui ensisijaisesti Simojoen johtama nuorisojärjestö Sinimustat, jonka viranomaiset lopulta lakkauttivat. Jaakko Virkkunen tuomittiin yhdeksi vuodeksi ja Bernhard Heimolainen kymmeneksi kuukaudeksi vankeuteen. Vilho Helanen sai aluksi yli vuoden vankeustuomion, mutta korkein oikeus kumosi sen kokonaan. Suomessa tuomittiin myös kuusi muuta suomalaista ja yksi virolainen.


title: Viron vallankaappaushanke 1935

text: Sirk onnistui pakenemaan Luxemburgiin, jossa hän kuoli elokuussa 1937 epäilyttävissä oloissa pudottuaan matkustajakodin yläkerran ikkunasta.


title: Metsätimalit

text: Metsätimalit ("Liocichla") on pyrstötimalien heimoon kuuluva varpuslintusuku. BirdLife Suomen maailman lintujen luettelon mukaan sukuun kuuluu 5 lajia. Lajimäärä vaihtelee eri lähteissä.


title: Juha Vartola

text: Juha Veikko Vartola (s. 1947) on suomalainen hallintotieteilijä ja professori. Hän on ollut Tampereen yliopiston julkishallinnon professori vuodesta 1980 ja tutkinut valtionhallinnon rakenteita ja yhteiskunnan byrokratisoitumista.


title: Novozymes

text:
Novozymes A/S on tanskalainen bioteknologian alan pörssiyritys, joka valmistaa ja myy teollisuuden entsyymejä, mikro-organismeja ja biofarmaseuttisia raaka-aineita. Yhtiön yli 600 tuotetta käytetään yli 130 maassa eri puolilla maailmaa. Vuonna 2015 yhtiöllä oli 48 prosentin osuus teollisuusentsyymien maailmanmarkkinoista. Lokakuun 30. päivänä 2015 tiedelehti Science luokitteli Novozymes-yhtiön maailman parhaaksi tieteelliseksi työnantajaksi.
Novozymes A/S pohjautuu vuonna 1925 tanskalaisten veljesten, Harald ja Thorvald Pedersenin perustaman "Novo Terapeutisk Laboratorium"in pohjalle. Ensimmäinen tehdasrakenus nousee Fulgebakkeniin vuonna 1935. Vuonna 1939 Thorvald Pedersen päätti laajentaa yritystoimintaa entsyymien valmistamiseen. Ensimmäisenä entsyymituotteena tulevat myyntiin trypsiinikiteet vuonna 1941. Seuraavana entsyymituotteena valmistetaan amylaasia.